pankajbooks(pankaj chaturvedi)पंकज चतुर्वेदी: मई 2019\nincrease capacity of saving water\nसंरक्षण के अभाव में बढ़ता जल संकट\nपानी की बर्बादी पर लगे रोकथाम\nबढ़ती गरमी, घटती बरसात और जल संसाधनों की नैसर्गिकता से लगातार छेड़छाड़ का ही परिणाम है कि पानी की प्रचुरता वाले राज्य बिहार की 90 प्रतिशत नदियों में पानी नहीं बचा। इस राज्य की स्थिति आज इतनी भयावह हो चुकी है कि कई शहरों में टैंकर के जरिये जलापूर्ति की आवश्यकता महसूस की जा रही है और कई शहरों में ऐसा किया भी जा रहा है। विगत तीन दशकों के दौरान राज्य की 250 नदियों के लुप्त हो जाने की बात सरकारी महकमे स्वीकार करते हैं। अभी कुछ दशक पहले तक राज्य की बड़ी नदियां- कमला, बलान, फल्गू, बागमती आदि कई-कई धाराओं में बहती थीं जो आज नदारद हैं। तालाबों की बात करें तो शहरों-कस्बों की बात छोड़िए, गांवों में भी इन्हें धीरे-धीरे मिट्टी से भर कर बड़े-बड़े मकान बनाए जा रहे हैं। झारखंड के हालात कुछ अलग नहीं हैं, यहां भी 141 नदियों के गुम हो जाने की बात रिकॉर्ड में तो दर्ज हैं, लेकिन उनकी चिंता किसी को नहीं। राज्य की राजधानी रांची में करमा नदी ने देखते ही देखते अतिक्रमण के कारण दम तोड़ दिया। हरमू और जुमार नदियों को नाला तो बना ही दिया है। यहां चतरा, देवघर, पाकुड़, पूर्वी सिंहभूम जैसे घने जंगल वाले जिलों में कुछ ही सालों में सात से 12 तक नदियों की जलधारा मर गई।\nयह आंकड़ा वैसे बड़ा लुभावना लगता है कि देश का कुल भौगोलिक क्षेत्रफल 32.80 लाख वर्ग किमी है, जबकि सभी नदियों का सम्मिलित जलग्रहण क्षेत्र 30.50 लाख वर्ग मीटर है। भारतीय नदियों के भाग से हर साल 1,645 घन किलोलीटर पानी बहता है जो सारी दुनिया की कुल नदियों का 4.445 प्रतिशत है। आंकड़ों के आधार पर हम पानी के मामले में पूरी दुनिया में सबसे ज्यादा समृद्ध हैं, लेकिन चिंता का विषय यह है कि पूरे पानी का करीब 85 फीसद बारिश के तीन महीनों में समुद्र की ओर बह जाता है और नदियां सूखी रह जाती हैं।\nजो केरल अभी आठ महीने पहले ही जल प्लावन से अस्त-व्यस्त हो गया था, आज वहां भारी जल संकट दिख रहा है। कर्नाटक का आधा हिस्सा तो अपने इतिहास के बुरे जल संकट के दिन ङोल रहा है। यहां 3,122 तालुकों को सूखाग्रस्त घोषित किया गया है। करीब 138 तालुके ऐसे हैं जहां भूजल पाताल की गहराई में जा चुका है, कई जगह 350 फुट से भी नीचे। राज्य में सूपा, अल्माटी, नारायणपुरा, भद्रा, केआरएस जैसे 13 विशाल जलाशयों में पानी का स्तर उनकी न्यूनतम जल क्षमता से भी नीचे चला गया है। कावेरी पर बने बांध में भी पानी नहीं है। नौ मई, 2019 को समाप्त सप्ताह के दौरान देश के 91 प्रमुख जलाशयों में 38.734 बीसीएम अर्थात अरब घनमीटर जल संग्रह हुआ। यह इन जलाशयों की कुल संग्रहण क्षमता का 24 प्रतिशत है। इन 91 जलाशयों की कुल संग्रहण क्षमता 161.993 बीसीएम है, जो समग्र रूप से देश की अनुमानित कुल जल संग्रहण क्षमता 257.812 बीसीएम का लगभग 63 प्रतिशत है। इन 91 जलाशयों में से 37 जलाशयों में लगभग 60 मेगावाट बिजली भी पैदा होती है। उत्तरी क्षेत्र के तहत आने वाले हिमाचल प्रदेश, पंजाब तथा राजस्थान में 18.01 बीसीएम की कुल संग्रहण क्षमता वाले छह जलाशय हैं। यहां इनकी क्षमता का महज 49 प्रतिशत जल अर्थात 8.80 बीसीएम बचा है। वैसे यदि बीते दस साल के औसत से तुलना करें तो यहां संग्रहित जल की स्थिति बेहतर है।\nदेश के पूर्वी क्षेत्र के झारखंड, ओडिशा, पश्चिम बंगाल और त्रिपुरा में कुल 15 जलाशय हैं जिनकी क्षमता 18.83 बीसीएम है। यहां महज 31 फीसद पानी बचा है 5.87 बीसीएम। दस साल की तुलनात्मक स्थिति में यह संग्रह औसत है। पश्चिमी क्षेत्र में आने वाले गुजरात तथा महाराष्ट्र के 27 जलाशयों में बीते दस साल का सबसे कम पानी जमा हुआ। यहां के जलाशयों की क्षमता 31.26 बीसीएम है और महज 4.74 बीसीएम पानी ही बचा है। मध्य क्षेत्र के हालात भी औसत हैं। उत्तर प्रदेश, उत्तराखंड, मध्य प्रदेश तथा छत्तीसगढ़ में 42.30 बीसीएम की कुल संग्रहण क्षमता वाले 12 जलाशय हैं, जिनमें कुल उपलब्ध संग्रहण 11.95 बीसीएम पानी बचा है।\nदक्षिणी क्षेत्र में आंध्र प्रदेश, तेलंगाना, कर्नाटक, केरल एवं तमिलनाडु आते हैं। इस क्षेत्र में 51.59 बीसीएम की कुल संग्रहण क्षमता वाले जलाशयों में कुल उपलब्ध संग्रहण 7.38 बीसीएम है, जो इनकी कुल संग्रहण क्षमता का तकरीबन 14 प्रतिशत है।\nकमी पानी नहीं, प्रबंधन की\nयह सवाल हमारे देश में लगभग हर तीसरे साल खड़ा हो जाता है कि ‘औसत से कम’ पानी बरसा या बरसेगा, अब क्या होगा? देश के 13 राज्यों के 135 जिलों की कोई दो करोड़ हेक्टेयर कृषि भूमि प्रत्येक दस साल में चार बार पानी के लिए त्रहि-त्रहि करती है। जो किसान अभी ज्यादा और असमय बारिश की मार से उबर नहीं पाया था, उसके लिए एक नई चिंता पैदा हो रही है! उधर कम बरसात की आशंका होते ही दाल, सब्जी व अन्य उत्पादों के दाम बाजार में आसमानी हो जाते हैं। यह कोई सोच ही नहीं रहा है कि क्या कम बारिश से खेती प्रभावित होगी? या पीने के पानी का संकट होगा या फिर अर्थव्यवस्था में जीडीपी का आंकड़ा गड़बड़ाएगा। केंद्र से लेकर राज्य व जिला से लेकर पंचायत तक इस बात का हिसाब-किताब बनाने में लग गए हैं कि यदि कम बारिश हुई तो राहतकार्य के लिए कितना व कैसे बजट होगा। असल में इस बात को लोग नजरअंदाज कर रहे हैं कि यदि सामान्य से कुछ कम बारिश भी हो और प्रबंधन ठीक हो तो समाज पर इसके असर को गौण किया जा सकता है।\nभारत की जल-कुंडली\nजरा मौसम महकमे की घोषणा के बाद पैदा हकीकत जानने के लिए देश की जल-कुंडली भी बांच ली जाए। भारत में दुनिया की कुल जमीन या धरातल का 2.45 क्षेत्रफल है। दुनिया के कुल संसाधनों में से करीब चार फीसद हमारे पास हैं व जनसंख्या की भागीदारी करीब 17 प्रतिशत है। हमें हर साल बारिश से कुल 4,000 घन मीटर पानी प्राप्त होता है, जबकि धरातल या उपयोग लायक भूजल 1,869 घन किलोमीटर है। इसमें से महज 1,122 घनमीटर पानी ही काम आता है। जाहिर है कि बारिश का जितना हल्ला होता है, उतना उसका असर पड़ना चाहिए नहीं। हां, एक बात सही है कि कम बारिश में भी उग आने वाले मोटे अनाज जैसे ज्वार, बाजरा, कुटकी आदि की खेती और उनका इस्तेमाल सालों-साल कम होता जा रहा है, वहीं ज्यादा पानी की खपत करने वाले सोयाबीन और अन्य नकदी फसलों ने खेतों में अपना स्थान बढ़ाया है। इसके चलते बारिश पर निर्भर खेती बढ़ी है। तभी थोड़ा भी कम पानी बरसने पर किसान रोता दिखता है।\nदेश के उत्तरी हिस्से में नदियो में पानी का 80 फीसद तक जून से लेकन सितंबर के बीच रहता है, दक्षिणी राज्यों में तो यह आंकड़ा करीब 90 प्रतिशत का है। जाहिर है कि शेष आठ महीनों में पानी की जुगाड़ न तो बारिश से होती है और न ही नदियों से।\nआधुनिक जीवनशैली अपनाने के क्रम में हमने पानी को लेकर अपनी आदतें खराब की हैं। जब कुएं से रस्सी डाल कर पानी खींचना होता था या चापाकल चला कर पानी भरना होता था तो जितनी जरूरत होती थी, उतना ही जल निकाला जाता था। घर में टोटी वाले नल लगने और उसके बाद बिजली या डीजल से चलने वाले ट्यूबवेल लगने के बाद तो एक गिलास पानी के लिए बटन दबाते ही दो बाल्टी पानी बर्बाद करने में हमारी आत्मा नहीं कांपती है। हमारी परंपरा पानी की हर बूंद को स्थानीय स्तर पर सहेजने, नदियों के प्राकृतिक मार्ग में बांध, रेत निकालने, मलबा डालने, कूड़ा मिलाने जैसी गतिविधियों से बच कर, पारंपरिक जल स्त्रोतों- तालाब, कुएं, बावड़ी आदि के हालात सुधार कर, एक महीने की बारिश के साथ साल भर के पानी की कमी से जूझने की रही है। अब कस्बाई लोग भी 15 रुपये में एक लीटर पानी खरीद कर पीने में संकोच नहीं करते हैं तो समाज का एक बड़ा वर्ग पानी के अभाव में कई बार शौच व स्नान से भी वंचित रह जाता है।\nसूखे के कारण जमीन के बंजर होने, खेती में सिंचाई की कमी, रोजगार घटने व पलायन, मवेशियों के लिए चारे या पानी की कमी जैसे संकट उभरते हैं। यहां जानना जरूरी है कि भारत में औसतन बरसात दुनिया के अधिकांश देशों से बहुत ज्यादा होती है। यह बात दीगर है कि हम हमारे यहां बरसने वाले कुल पानी का महज 15 प्रतिशत ही संचित कर पाते हैं। शेष पानी नालियों, नदियों से होते हुए समुद्र में जाकर मिल जाता है और बेकार हो जाता है। आज आवश्यकता इस बात की है कि इस पानी को संग्रह करने पर जोर दिया जाए।\nगुजरात के जूनागढ़, भावनगर, अमरेली और राजकोट के 100 गांवों ने पानी की आत्मनिर्भरता का गुर खुद ही सीखा। विछियावाडा गांव के निवासियों ने डेढ़ लाख रुपये की लागत व कुछ दिनों की मेहनत से 12 रोक बांध बनाए और एक ही बारिश में 300 एकड़ जमीन सींचने के लिए पर्याप्त पानी जुटा लिया। इतने में एक नलकूप भी नहीं लगता। ऐसे ही प्रयोग मध्य प्रदेश में झाबुआ और देवास में भी हुए। यदि तलाशने चलें तो कर्नाटक से लेकर असम तक और बिहार से लेकर बस्तर तक ऐसे हजारों सफल प्रयोग सामने आ जाते हैं, जिनमें स्थानीय स्तर पर लोगों ने सुखाड़ को मात दी है। तो ऐसे छोटे प्रयास पूरे देश में करने में कहीं कोई दिक्कत तो होना नहीं चाहिए।\nहम यह भूल जाते हैं कि प्रकृति जीवनदायी संपदा यानी पानी हमें एक चक्र के रूप में प्रदान करती है और इस चक्र को गतिमान रखना हमारी जिम्मेदारी है। इस चक्र के थमने का अर्थ है हमारी जिंदगी का थम जाना। प्रकृति के खजाने से हम जितना पानी लेते हैं उसे वापस भी हमें ही लौटाना होता है। पानी के बारे में एक नहीं, कई चौंकाने वाले तथ्य हैं जिसे जानकर लगेगा कि सचमुच अब हममें थोड़ा सा भी पानी नहीं बचा है। कुछ तथ्य इस प्रकार हैं- मुंबई में रोज गाड़ियां धोने में ही 50 लाख लीटर पानी खर्च हो जाता है। दिल्ली, मुंबई और चेन्नई जैसे महानगरों में पाइपलाइनों की खराबी के कारण 17 से 44 प्रतिशत पानी प्रतिदिन बेकार बह जाता है। ब्रह्मपुत्र नदी का प्रतिदिन 2.16 घनमीटर पानी बंगाल की खाड़ी में चला जाता है। भारत में हर वर्ष बाढ़ के कारण करीब हजारों लोगों की मौत होती है और अरबों रुपये का नुकसान होता है। इजरायल में औसत बारिश 10 सेंटीमीटर है, इसके बावजूद वह इतना अनाज पैदा कर लेता है कि वह उसका निर्यात करता है। दूसरी ओर भारत में औसतन 50 सेंटीमीटर से भी अधिक वर्षा होने के बावजूद सिंचाई के लिए जरूरी जल की कमी बनी रहती है।\nजल संकट के लिए कुख्यात मराठवाड़ा के लातूर जिले में पेयजल और सिंचाई की कुल 142 परियोजनाओं में से 39 का एक-एक बूंद पानी अप्रैल महीना समाप्त होते ही सूख गया था। शेष 86 परियोजनाओं में भी नाम मात्र का पानी बचा है, जबकि वहां अभी अच्छी बरसात आने में महीना भर तो लगेगा ही। इस क्षेत्र में पिछले साल बरसात 75 प्रतिशत हुई थी और सिंचाई विभाग के जलाशयों में महज 51 से 75 प्रतिशत पानी ही भर पाया था। झीलों की नगरी कहलाने वाले भोपाल में मार्च महीने से ही घरों में पानी की कटौती शुरू हो गई थी। अप्रैल तक वहां के मुख्य जल स्त्रोत बड़े तालाब का एक-चौथाई पानी सूख चुका था। इस तालाब का कुल आकार 31 वर्ग किलोमीटर है और इसमें पूरा जल भरने पर क्षमता 1,666 वर्ग फुट की होती है। देश के बड़े इलाके में जल संकट पैदा हो चुका है और ऐसे में इसके संरक्षण पर जोर देना होगा\n- मई 29, 2019 कोई टिप्पणी नहीं:\nBetter management can save water\nकमी पानी की नहीं प्रबंधन की है\nअभी कुछ महीने पहले जो केरल भयानक जल प्लावन से बरबाद हो गया था, आज पानी की एक -एक बूंद के लिए तरस रहा है। मध्यप्रदेश में झीलों के शहर के नाम से मशहूर भोपल हो या तालाबों से आच्छादित पन्ना, पानी के भीषण संकट से गुजर रहे हैं। भारत का बड़ा हिस्सा सूखे, पानी की कमी और पलायन से जूझने जा रहा है। बुंदेलखंड में तो सैंकड़ों गांव वीरान होने षुरू भी हो गए हैं। एक सरकारी आंकड़े के मुताबिक देश के लगभग सभी हिस्सों में बड़े जल संचयन स्थलों(जलाशयों) में पिछले सालों की तुलना में बहुत कम पानी रह गया है। फिर मौसम महकमे ने भी कह दिया कि बरसात औसत से कम होगी। प्री-मानसून तो बहुत कम हुआ ही है। सवाल उठता है कि हमारा विज्ञान मंगल पर तो पानी खोज रहा है लेकिन जब कायनात छप्पर फाउ़ कर पानी देती है उसे सारे साल सहेज कर रखने की तकनीक नहीं। हालांकि हम अभागे हैं कि हमने अपने पुरखों से मिली ऐसे सभी ज्ञान को खुद ही बिसरा दिया। जरा गौर करें कि यदि पानी की कमी से लोग पलायन करते तो हमारे राजस्थान के रेगिस्तानी इलाके तो कभी के वीरान हो जाने चाहिए थे, लेकिन वहां रंग, लेाक, स्वाद, मस्ती, पर्व सभी कुछ है। क्योंकि वहां के पुश्तैनी बाशिंदे कम पानी से बेहतर जीवन जीना जानते थे। यह आम अदमी भी देख सकता है कि जब एक महीने की बारिश में हमारे भंडार पूरे भर कर झलकने लगे तो यदि इससे ज्यादा पानी बरसा तो वह बर्बाद ही होगा। फिर भी वर्षा के दिनों में पानी ना बरसे तो लोक व सरकार दोनों ही चिंतित हो जाते है।\nयह सवाल हमारे देश में लगभग हर तीसरे साल खड़ा हो जाता है कि ‘‘औसत से कम’’ पानी बरसा या बरसेगा, अब क्या होगा? देश के 13 राज्यों के 135 जिलों की कोई दो करोड़ हेक्टर कृषि भूमि प्रत्येक दस साल में चार बार पानी के लिए त्राहि-त्राहि करती है। जो किसान अभी ज्यादा और असमय बारिश की मार से उबर नहीं पाया था, उसके लिए एक नई चिंता ! उधर कम बरसात की आंशका होते ही दाल, सब्जी, व अन्य उत्पादों के दाम बाजार में आसमानी हो जाते हैं। यह कोई सोच ही नहीं रहा है कि क्या कम बारिश से खेती प्रभावित होगी? या पीने के पानी का संकट होगा या फिर अर्थ व्यवस्था में जीडीपी का आंकड़ा गड़बड़ाएगा। केंद्र से लेकर राज्य व जिला से ले कर पंचायत तक इस बात का हिसाब-किताब बनानेे में लग गए हैं कि यदि कम बारिश हुई तो राहत कार्य के लिए कितना व कैसे बजट होगा। असल में इस बात को लेाग नजरअंदाज कर रहे हैं कि यदि सामान्य से कुछ कम बारिश भी हो और प्रबंधन ठीक हो तो समाज पर इसके असर को गौण किया जा सकता है।\nजरा मौसम महकमे की घोशणा के बाद उपजे आतंक की हकीकत जानने के लिए देश की जल-कुंडली भी बांच ली जाए। भारत में दुनिया की कुल जमीन या धरातल का 2.45 क्षेत्रफल है। दुनिया के कुल संसाधनों में से चार फीसदी हमारे पास हैं व जनसंख्या की भागीदारी 16 प्रतिशत है। हमें हर साल बारिश से कुल 4000 घन मीटर पानी प्राप्त होता है, जबकि धरातल या उपयोग लायक भूजल 1869 घन किलोमीटर है। इसमें से महज 1122 घन मीटर पानी ही काम आता है। जाहिर है कि बारिश का जितना हल्ला होता है, उतना उसका असर पड़ना चाहिए नहीं। हां, एक बात सही है कि कम बारिश में भी उग आने वाले मोटे अनाज जैसे ज्वार, बाजरा, कुटकी आदि की खेती व इस्तेमाल सालों-साल कम हुआ है, वहीं ज्यादा पानी मांगने वाले सोयाबीन व अन्य केश क्राप ने खेतों में अपना स्थान बढ़ाया है। इसके चलते बारिश पर निर्भर खेती बढ़ी है। तभी थेाड़ा भी कम पान बरसने पर किसान रोता दिखता है। देश के उत्तरी हिस्से में नदियो में पानी का अस्सी फीसदी जून से सितंबर के बीच रहता है, दक्षिणी राज्यों में यह आंकडा 90 प्रतिशत का है। जाहिर है कि षेश आठ महीनों में पानी की जुगाड़ ना तो बारिश से होती है और ना ही नदियों से।\nभारत की अर्थ-व्यवस्था का आधार खेती-किसानी है। हमारी लगभग तीन-चौथाई खेती बारिश के भरोसे है। जिस साल बादल कम बरसे, आम-आदमी के जीवन का पहियां जैसे पटरी से नीचे उतर जाता है। एक बार गाड़ी नीचे उतरी तो उसे अपनी पुरानी गति पाने में कई-कई साल लग जाते हैं। मौसम विज्ञान के मुताबिक किसी इलाके की औसत बारिश से यदि 19 फीसदी से भी कम हो तो इसे ‘अनावृष्श्टि’ कहते हैं। लेकिन जब बारिश इतनी कम हो कि उसकी माप औसत बारिश से 19 फीसदी से भी नीचे रह जाए तो इसको ‘सूखे’ के हालात कहते हैं। एक बात जानना जरूरी है कि खाद्यानों के उत्पादन में कमी और देश में खद्यान की कमी में भारी अंतर है। यदि देश के पूरे हालात को गंभीरता से देखा जाए तो हमारे बफर स्टाक में आने वाले तीन सालों का अन्न भरा हुआ है। यह बात दीगर है कि लापरवाह भंडारण, भ्रष्टाचारी के श्राप से ग्रस्त वितरण और गैर व्यावसायिक प्रबंधन के चलते भले ही खेतों में अनाज पर्याप्त हो, हमारे यहां कुपोशण व भूख से मौत होती ही रहती हैं। जाहिर है कि इन समस्याओं के लिए इंद्र की कम कृप की बात करने वाले असल में अपनी नाकामियों का ठीकरा ऊपर वाले पर फोड़ देते हैं ।\nअसल में हमने पानी को ले कर अपनी आदतें खराब कीं। जब कुंए से रस्सी डाल कर पानी खंीचना होता था या चापाकल चला कर पानी भरना होता था तो जितनी जरूरत होती थी, उतना ही जल उलींचा जाता था। घर में टोंटी वाले नल लगने और उसके बाद बिजली या डीजल पंप से चलने वाले ट्यूब वेल लगने के बाद तो एक गिलास पानी के लिए बटन दबाते ही दो बाल्टी पानी बर्बाद करने में हमारी आत्मा नहीं कांपती है। हमारी परंपरा पानी की हर बूंद को स्थानीय स्तर पर सहेजने, नदियों के प्राकृतिक मार्ग में बांध, रेत निकालने, मलवा डालने, कूडा मिलाने जैसी गतिविधियों से बच कर, पारंपरिक जल स्त्रोतों- तालाब, कुएं, बावड़ी आदि के हालात सुधार कर, एक महीने की बारिश के साथ सालभर के पानी की कमी से जूझने की रही है । अब कस्बाई लोग बीस रूपए में एक लीटर पानी खरीद कर पीने में संकोच नहीं करते हैं तो समाज का बड़ा वर्ग पानी के अभाव मं कई बार षौच व स्नान से भी वंचित रह जाता है।\nसूखे के कारण जमीन के कड़े होने, या बंजर होने, खेती में सिंचाई की कमी, रोजगार घटने व पलायन, मवेशियों के लिए चारे या पानी की कमी जैसे संकट उभरते है। यहां जानना जरूरी है कि भारत में औसतन 110 सेंटीमीटर बारिश होती है जो कि दुनिया के अधिकांश देशों से बहुत ज्यादा है। यह बात दीगर है कि हम हमारे यहां बरसने वाले कुल पानी का महज 15 प्रतिशत ही संचित कर पाते हैं। शेष पानी नालियों, नदियों से होते हुए समुद्र में जा कर मिल जाता है और बेकार हो जाता है। गुजरात के जूनागढ, भावनगर, अमेरली और राजकोट के 100 गांवों ने पानी की आत्मनिर्भरता का गुरू खुद ही सीखा। विछियावाडा गांव के लेागों ने डेढ लाख व कुछ दिन की मेहनत के साथ 12 रोक बांध बनाए व एक ही बारिश में 300 एकड़ जमीन सींचने के लिए पर्याप्त पानी जुटा लिया। इतने में एक नल कूप भी नहीं लगता। ऐसे ही प्रयोग मध्यप्रदेश में झाबुआ व देवास में भी हुए। यदि तलाशने चलें तो कर्नाटक से ले कर असम तक और बिहार से ले कर बस्तर तक ऐसे हजारों हजार सफल प्रयोग सामने आ जाते हैं, जिनमें स्थानीय स्तर पर लेागो ने सुखाड़ को मात दी है। तो ऐसे छोटे प्रयास पूरे देश में करने में कहीं कोई दिक्क्त तो होना नहीं चाहिए।\nखेती या बागान की घड़ा प्रणाली हमारी परंपरा का वह पारसमणि है जो कम से कम बारिश में भी सोना उगा सकता है। बस जमीन में गहराई में मिट्टी का घडा़ा दबाना होता है। उसके आसपास कंपोस्ट, नीम की खाद आदि डाल दें तो बाग में खाद व रासायनिक दवा का खर्च बच जाता है। घड़े का मुंह खुला उपर छोड देते हैं व उसमें पानी भर देते हैं। इस तरह एक घउ़े के पानी से एक महीने तक पांच पौधों को सहजता से नमी मिलती है। जबकि नहर या ट्यूब वेल से इतने के लिए सौ लीटर से कम पानी नहीं लगेगा। ऐसी ही कई पारंपरिक प्रणालियां हमारे लोक जीवन में उपलब्ध हैं और वे सभी कम पानी में षानदार जीवन के सूत्र हैं।\nकम पानी के साथ बेहतर समाज का विकास कतई कठिन नहीं है, बस एक तो हर साल, हर महीने इस बात के लिए तैयारी करना होगा कि पानी की कमी है। दूसरा ग्रामीण अंचलों की अल्प वर्शा से जुड़ी परेशानियों के निराकरण के लिए सूखे का इंतजार करने के बनिस्पत इसे नियमित कार्य मानना होगा। कम पानी में उगने वाली फसलें, कम से कम रसायन का इस्तेमाल, पारंपरिक जल संरक्षण प्रणालियों को जिलाना, ग्राम स्तर पर विकास व खेती की योजना तैयार करना आदि ऐसे प्रयास है जो सूखे पर भारी पड़ेंगे।\n- मई 25, 2019 कोई टिप्पणी नहीं:\nहाथी बस्ती में या इंसान हाथी के घर में ?\nहाल ही में संपन्न लोकसभा के तीसरे चरण के मतदान में शामिल केरल की वायनाड सीट भले ही राहुल गांधी के वहां से चुनाव लड़ने के लिए मशहूर हो गई हो । यहां के आम मतदाता भले ही इससे बड़ी-बड़ी उम्मीदें लगाए हों लेकिन तीन जिलांे में फैली इस सीट के 18 फीसदी आदिवासी मतदाताओं के लिए इस इलाके की सबसे बड़ी समस्या जंगली हाथियों का आतंक है। पिछले दिनों बंगाल के पुरूलिया जिले में खुले में शौच गए एक आदमी को हाथी ने सूंढ में लपेट कर पटक दिया। दिल्ली से करीबी जिमकार्बेट पार्क के आसपास के गांव वाले हाथियों के डर से सो नहीं पा रहे है।। हरिद्वार की कनखल कोलोनी में 22अप्रैल को जंगली हाथी घुस आया व खूब उधम काटा। झारखंड के घाटशिला इलाके के आधा दर्जन गांव के लोग गत दो महीने से ना तो सो पा रहे हैं ना ही जंगल या खेत जा पा रहे हैं। गितिलडीह, चाडरी, मकरा, तालाडीह, भदुआ आदि गावों में कभी भी कोई बीस जंगली हाथियों का दल धमक जाता है, घर में रखा धन, महुआ आदि खाता है, झोपड़ियों तोड़ देता है। गांव वाले या तो भाग जाते है। या फिर मशाल जला कर उन्हें भगाने का प्रयास करते हैं। छत्तीसगढ के रायगढ़, बलरामपुर, सरगुजा आदि जिलों के हालात इससे अलग नहीं हैं। यहां गत तीन सालों में हाथियों के गुस्से के शिकार 204 लोग दम तोड़ चुके हैं। जहां कहीं भी झाने जंगल बचे हैं, जहां भी जंगलों में इंसान का दखल बढ़ा है, गरमी होते ही हाथी का खौफ वहां हो जाता है। भले ही हम कहें कि हाथी उनके गांव-घर में घुस रहा है, हकीकत यही है कि प्राकृतिक संसाधनों के सिमटने के चलते भूखा-प्यासा हाथी अपने ही पारंपरिक इलाकों में जाता है। दुखद है कि वहां अब बस्ती, सड़क का जंजाल है।\nजब कभी झारखंड-उडीसा-छत्तीसगढ की सीमा के आसपास हाथी-समूह उत्पात मचाते हैं तो जंगल महकमे के लोग उस झंूड को केवल अपने इलाके से भगा कर अपने कर्तव्य की इतिश्री मान लेते हैं जबकि ये गजराज-दल भाग कर दूसरे राज्य में उत्पात मचाते हैं। जिन दर्जनों लोगों को वह हाथी-दल घायल या नुकसान कर चुका है; उसे मारने की वकालत कर रहे हैं। छत्तीसगढ़ में कुम्मी यानी हाथी दल के प्रधान के गले में बड़ा सा घंटा बांधने का एक प्रयोग किया जा रहा है ताकि ग्रामीण घंटे की आवाज सुन कर भाग सकें। वास्तव में यह हाथी की समस्या का निराकरण नहीं बल्कि उससे पलायन की तरकीब है।\nदुनियाभर में हाथियों को संरक्षित करने के लिए गठित आठ देशों के समूह में भारत शामिल हो गया है। भारत में इसे ‘राष्ट्रीय धरोहर पशु’ घोषित किया गया है। इसके बावजूद भारत में बीते दो दशकों के दौरान हाथियों की संख्या स्थिर हो गई हे। जिस देश में हाथी के सिर वाले गणेश को प्रत्येक शुभ कार्य से पहले पूजने की परंपरा है , वहां की बड़ी आबादी हाथियों से छुटकारा चाहती है ।\nपिछले एक दशक के दौरान मध्य भारत में हाथी का प्राकृतिक पर्यावास कहलाने वाले झारखंड, छत्तीसगड़, उड़िया राज्यों में हाथियों के बेकाबू झंुड के हाथों एक हजार से ज्यादा लाग मारे जा चुके हैं। धीरे-धीरे इंसान और हाथी के बीच के रण का दायरा विस्तार पाता जा रहा है। देश में हाथी के सुरक्षित कॉरीडोरों की संख्या 88 हैं, इसमें 22 पूर्वोत्तर राज्यों , 20 केंद्रीय भारत और 20 दक्षिणी भारत में हैं। कभी हाथियों का सुरक्षित क्षेत्र कहलाने वाले असम में पिछले सात सालों में हाथी व इंसान के टकराव में 467 लोग मारे जा चुके हैं। अकेले पिछले साल 43 लोगों की मौत हाथों के हाथों हुई। उससे पिछले साल 92 लोग मारे गए थे। झारखंड की ही तरह बंगाल व अनय राज्यों में आए रोज हाथी को गुस्सा आ जाता है और वह खड़े खेत, घर, इंसान; जो भी रास्ते में आए कुचल कर रख देता है । इंसान को भी जब जैसया मौका मिल रहा है, वह हाथियों की जान ले रहा है । दक्षिणी राज्यों के जंगलों में गर्मी के मौसम में हर साल 20 से 30 हाथियों के निर्जीव शरीर संदिग्ध हालात में मिल रहे हैं । प्रकृति के साथ लगातार हो रही छेड़छाड़ को अपना हक समझने वाला इसांन हाथी के दर्द को समझ नहीं रहा है और धरती पर पाए जाने वाले सबसे भारीभरकम प्राणी का अस्तित्व संकट में है ।\nजानना जरूरी है कि हाथियों केा 100 लीटर पानी और 200 किलो पत्ते, पेड़ की छाल आदि की खुराक जुटाने के लिए हर रोज 18 घंटेां तक भटकना पड़ता है । गौरतलब है कि हाथी दिखने में भले ही भारीभरकम हैं, लेकिन उसका मिजाज नाजुक और संवेदनशील होता है । थेाड़ी थकान या भूख उसे तोड़ कर रख देती है । ऐसे में थके जानवर के प्राकृतिक घर यानि जंगल को जब नुकसान पहुचाया जाता है तो मनुष्य से उसकी भिडं़त होती है । असल संकट हाथी की भूख है । कई-कई सदियों से यह हाथी अपनी जरूरत के अनुरूप अपना स्थान बदला करता था । गजराज के आवागमन के इन रास्तों को ‘‘एलीफेंट कॉरीडार’’ कहा गया । जब कभी पानी या भोजन का संकट होता है गजराज ऐसे रास्तों से दूसरे जंगलों की ओर जाता है जिनमें मानव बस्ती ना हो। सन 1999 में भारत सरकार के वन तथा पर्यावरण मंत्रालय ने इन कॉरीडारों पर सर्वे भी करवाया था । उसमें पता चला था कि गजराज के प्राकृतिक कॉरीडार से छेड़छाड़ के कारण वह व्याकुल है । हरिद्वार और ऋषिकेश के आसपास हाथियों के आवास हुआ करते थे । आधुनिकता की आंधी में जगल उजाड़ कर ऐसे होटल बने कि अब हाथी गंगा के पूर्व से पश्चिम नहीं जा पाते हैं्र। रामगंगा को पार करना उनके लिए असंभव हो गया है । अब वह बेबस हो कर सड़क या रेलवे ट्रैक पर चला जाता है और मारा जाता है । उत्तर भारत में एशियाई हाथियों की सैरगाह राजाजी नेशनल पार्क से गुजर रहे देहरादून-हरिद्वार हाईवे के चौड़ीकरण का बेहद धीमी गति से चल रहा कार्य गजराज पर भारी पड़ रहा है। मोतीचूर से डोईवाला के बीच महज 19 किलोमीटर के दायरे में इनके कदम ठिठक रहे हैं।\nदरअसल, गजराज की सबसे बड़ी खूबी है उनकी याददाश्त। आवागमन के लिए वे पीढ़ी-दर-पीढ़ी परंपरागत रास्तों का इस्तेमाल करते आए हैं। राजाजी नेशनल पार्क के हाथी भी देहरादून-हरिद्वार के बीच मोतीचूर से डोईवाला तक के चार गलियारों का उपयोग ऋषिकेश के सात मोड़ और नरेंद्रनगर वन प्रभाग तक आने-जाने में करते हैं।\n2010 से हाईवे चौड़ीकरण के चलते ये गलियारे बाधित हैं। हालांकि, इन स्थानों पर अंडर पास बनने हैं, लेकिन सात साल में वहां ढांचे ही खड़े हो पाए हैं। यही नहीं, वहां बड़े पैमाने पर निर्माण सामग्री भी पड़ी है। ऐसे में हाथियों की आवाजाही बाधित हो रही है और वे जैसे-तैसे निकल पा रहे हैं।ओडिसा के हालात तो बहुत ही खराब हैं । हाथियों का पसंदीदा ‘‘ सिंपलीपल कॉरीडार’’ बोउला की क्रोमियम खदान की चपेट में आ गया । सतसोकिया कॉरीडोर को राष्ट्रीय राजमार्ग हड़प गया ।\nठीक ऐसे ही हालात उत्तर-पूर्वी राज्यों के भी हैं । यहां विकास के नाम पर हाथी के पारंपरिक भोजन-स्थलों का जम कर उजाड़ा गया और बेहाल हाथी जब आबादी में घुस आया तो लोगों के गुस्से का शिकार बना । हाथियों के एक अन्य प्रमुख आश्रय-स्थल असम में हाथी बेरोजगार हो गए है और उनके सामने पेट भरने का संकट खड़ा हो गया है। सन 2005 में सुप्रीम कोट के एक आदेश के बाद हाथियों से वजन ढुलाई का काम गैरकानूनी घोषित कर दिया गया था। इसके बाद असम के कोई 1200 पालतू हाथी एक झटके में बेरोजगार हो गए। हाथी उत्तर-पूर्वी राज्यों के समाज का अभिन्न हिस्सा रहा है सदियों से ये हाथी जंगलों से लकड़ी के लठ्ठे ढोने का काम करते रहे हैं। अदालती आदेश के बाद ये हाथी और उनके महावत लगभग भुखमरी की कगार पर हैं। असम में कहीं भी जाईए, सड़कों पर ये हाथी अब भीख मांगते दिखते\nदक्षिणी राज्यों में जंगल से सटे गांवों मे रहने वाले लोग वैसे तो हाथी की मौत को अपशकुन मानते हैं , लेकिन बिगड़ैल गजराज से अपने खेत या घर को बचाने के लिए वे बिजली के करंट या गहरी खाई खोदने को वे मजबूरी का नाम देते हैं । यहां किसानों का दर्द है कि ‘हाथी प्रोजेक्ट’ का इलाका होना उनके लिए त्रासदी बन गया है । यदि हाथी फसल को खराब कर दे तो उसका मुआवजा इतना कम होता है कि उसे पाने की भागदौड़ में इससे कहीं अधिक खर्चा हो जाता है । ऐसे ही भूखे हाथी बिहार के पलामू जिले से भाग कर छत्तीसगढ़ के सरगुजा व सटे हुए आंध्रप्रदेश के गंावों तक में उपद्रव करते रहते हैं । कई बार ऐसे बेकाबू हाथियों को जंगल में खदेड़ने के दौरान उन्हें मारना वन विभाग के कर्मचारियों की मजबूरी हो जाता है ।\nबढ़ती आबादी के भोजन और आवास की कमी को पूरा करने के लिए जमकर जंगल काटे जा रहे हैं। उसे जब भूख लगती है और जंगल में कुछ मिलता नहीं या फिर जल-स्त्रोत सूखे मिलते हैं तो वे खेत या बस्ती की ओर आ जाते हैं । नदी-तालाबों में शुद्ध पानी के लिए यदि मछलियों की मौजूदगी जरूरी है तो वनों के पर्यांवरण को बचाने के लिए वहां हाथी अत्यावश्यक हैं । मानव आबादी के विस्तार, हाथियों के प्राकृतिक वास में कमी, जंगलों की कटाई और बेशकीमती दांतों का लालच; कुछ ऐसे कारण हैं जिनके कारण हाथी को निर्ममता से मारा जा रहा है । यदि इस दिशा में गंभीरता से विचार नहीं किया गया तो जंगलों का सर्वोच्च गौरव कहलाने वाले गजराज को सर्कस, चिड़ियाघर या जुलूसों में भी देखना दुर्लभ हो जाएगा ।\n- मई 17, 2019 कोई टिप्पणी नहीं:\nImphal River dying due to plastic\nआज के "हिंदुस्तान" के सम्पादकीय पेज पर\nएक नदी जो चुनावी मुद्दा बन गयी\nमणिपुर की राजधानी इंफाल का ईमा कैथेल अर्थात ‘मां का बाजार' दुनिया में अनूठा व्यावसायिक स्थल है, जहां केवल महिलाएं दुकान चलाती हैं। साल 1533 में बने इस बाजार में लगभग पांच हजार महिलाओं का कारोबार है। शायद इस बाजार को वहां बनाने का असली कारण पास में बहने वाली नांबुल नदी थी, ताकि पानी लगातार उपलब्ध रहे और बाजार में इसी नदी की ताजी मछलियां आ सकें। व्यापारी व खरीदार नदी परिवहन का इस्तेमाल कर सकें। बीते दो दशक के दौरान इस बाजार का अभिन्न हिस्सा बन गए पॉलीथिन बैग और प्लास्टिक के पैकिंग मैटेरियल ने पहले तो दुकानदार-खरीदार, दोनों को बहुत सहूलियतें दीं, लेकिन धीरे-धीरे इसका कचरा उस नदी के अस्तित्व के लिए संकट बन गया, जिसके कारण यह बाजार अस्तित्व में आया था। .\nईमा कैथेल में आने वाले पर्यटकों के लिए यह नदी सदा से आकर्षण का एक केंद्र रही है। इसके जल की सहज धारा, इसकी सुगंध और मंद शीतल हवा का अपना ही आनंद था। मगर आज ईमा कैथल के करीब से गुजरते हुए बदबू और नदी का बेहद कुरूप चेहरा दिखता है। वैसे तो पूवार्ेत्तर राज्यों में अब भी अपेक्षाकृत जल स्वच्छ होता है। लेकिन इस नदी में जल के स्थान पर पॉलीथिन, पानी की बोतलें व अन्य प्लास्टिक पैकिंग सामग्री का अंबार दिखता है। यही नदी आगे चलकर विश्व के एकमात्र तैरते नेशनल पार्क व गांवों के लिए प्रसिद्ध लोकटक झील में मिल जाती है। जाहिर है, इस सबका का कुप्रभाव लोकटक पर भी पड़ रहा है। समुद्र तट से कोई 1,830 मीटर की ऊंचाई पर स्थित कांगचुप पर्वतमाला से निकलने वाली नांबुल नदी इंफाल-पश्चिम, सेनापति और तेमलांग जिलों से होती हुई लोकटक में विसर्जित होती है। इसमें अलग-अलग 30 सरिताएं मिलती हैं, जो इस नदी को मणिपुर की जीवनरेखा और सदानीरा बनाए रखती हैं। इंफाल शहर में पेयजल की मुख्य स्रोत नांबुल 10 किलोमीटर के अपने रास्ते में नदी के रूप में दिखना ही बंद हो गई है। ख्वारेमबंड बाजार के हंप पुलिया से कैथमथोय ब्रिज के पूरे हिस्से में नदी महज कूड़ा ढोने का मार्ग है। जैसे ही यह पानी लोकटक में मिलता है, तो उसे भी दूषित कर देता है। जैव-विविधता की दृष्टि से इतने संवेदनशील और अनूठे लोकटक के पर्यावरणीय तंत्र के लिए नांबुल अब खतरा बन गई है। .\nनांबुल के प्रदूषण से इसके पानी के कारण खेती करने वाले और मछली पालन का काम करने वाले कई सौ लोगों के जीविकोपार्जन पर भी खतरा पैदा हो गया है। मछलियों की कई प्रजातियां, जैसे नगनक, नगसेप, नगमु-संगुम, नगटोन, खबक, पेंगवा, थराक, नगारा, नगतिन आदि विलुप्त हो गई हैं। ये मछलियां पहले म्यांमार के चिंडविन-इरावदी नदी तंत्र से आकर मणिपुर घाटी की सरिताओं में प्रजनन किया करती थीं। प्लास्टिक से उन मछलियों के आवागमन का प्राकृतिक रास्ता ही बंद हो गया। यही नहीं, इसके चलते नदी किनारे पैदा होने वाली साग-सब्जियों- हैकाक, थांगजींग, थारो, थांबल, लोकेई, पुलई आदि का उगना रुक गया। खेतों में फूलगोभी और बंदगोभी की फसल भी प्रभावित हुई है। .\nअकेले इंफाल शहर के 27 वार्डों से हर दिन 120 से 130 टन कूड़ा निकलता है और इसके निबटारे की कोई माकूल व्यवस्था नहीं है। या तो इस कूड़े को शहर के बाहरी पहाड़ी क्षेत्रों में फेंक दिया जाता है या फिर शहर के बीच से गुजरती नांबुल नदी में डाल दिया जाता है। लगातार कूड़ा फेंकने से जब शहर में नदी ढक गई, तो स्थानीय प्रशासन ने सन 2018 में पर्यावरण संरक्षण अधिनियम के अंतर्गत शहर में 50 माइक्रोन से कम मोटाई की पॉलीथिन पर पाबंदी लगा दी। इस कानून को तोड़ने पर एक लाख रुपये जुर्माना या पांच साल की सजा या दोनों का प्रावधान है। पाबंदी का असर ईमा कैथल पर भी पड़ा। कई दुकानदार पहले इसे स्वीकारने को तैयार नहीं थे, जबकि कई को शिकायत थी कि वे इस नियम को मानकर पॉलीथिन का प्रयोग बंद भी कर दें, पर बाहर के लोग मानते नहीं। इस बार के चुनाव में पॉलीथिन पर सख्ती से पाबंदी, नदी की सफाई और शहर से निकलने वाले कूडे़ के वैज्ञानिक तरीके से निस्तारण जैसे मसले सबसे आगे हैं। बाजार चलाने वाली महिलाएं इस पर सबसे ज्यादा मुखर हैं और हर सियासी दल इसके निराकरण के वायदे अपने घोषणापत्र में कर रहा है।\n- मई 15, 2019 कोई टिप्पणी नहीं:\nDue to water scarcity wilds are turning to human habitat\nबस्ती की ओर आते प्यासे जानवर\nइस बार तपती गरमी कुछ जल्दी ही हो गई। धोलाधार की हिमाच्छादित पर्वतों की गोद में बसे धर्मशाला में तापमान 35 पार हो चुका है। अभी 26 अप्रेल 2019 को मध्यप्रदेश के निमाड़ इलाके का तापमान 47 डिगरी के पार हो गया और षहर की सड़कें तोते सहित कई पंक्षियों की लाशों से पट गईं। 28 अप्रेल को हरियाणा में यमुना नगर-पांवटा साहेब हाईवे पर कलेसर नेशनल पार्क के करीब एक मादा तेंदुआ उस समयएक वाहन की चपेट में आ कर मारी गई, जब वह प्यास से बेहाल हो कर सड़क पर आ गईं। राजस्थान के झालाना सफारी के तंेदुआ बस्ती की ओर पानी की तलाश में लगातार आ रहे हैं। अयोध्या के जखौली गांव में प्यास से बेहाल बारहसिंघा बस्ती में आ गया और कुत्तों ने उसे घायल कर दिया। हाथियों का उत्पात तो जगह-जगह बढ़ रहा है। गरमी होते ही जंगल में पानी और खाना कम होता है तो विशालकाय षरीर का स्वामी हाथी असहाय हो कर खेत-गांव में घुस जाता है। प्यास के कारण बेहाल बंदर-लंगूर तो हर षहर-गांव में देखे जा सकते हैं। बहुत सी जगह नदी-तालाब सूखने पर मगरमच्छ गांव-खेत में घुस आए।\nगरमी से परेशान हाथियों का बस्ती-खेत में घुस आना बेहद भयावह होता है। हाथियों केा 100 लीटर पानी और 200 किलो पत्ते, पेड़ की छाल आदि की खुराक जुटाने के लिए हर रोज 18 घंटेां तक भटकना पड़ता है । गौरतलब है कि हाथी दिखने में भले ही भारीभरकम हैं, लेकिन उसका मिजाज नाजुक और संवेदनशील होता है । थेाड़ी थकान या भूख उसे तोड़ कर रख देती है । ऐसे में थके जानवर के प्राकृतिक घर यानि जंगल को जब नुकसान पहुचाया जाता है तो मनुष्य से उसकी भिडं़त होती है। सनद रहे अकेले छत्तीसगढ़ राज्य में सन 2012-18 के छह सालों में हाथियों की चपेट में आ कर 199 लोग मारे गए। अस्सी करोड़ की तीन परियोजनाएं असफल रहीं। सन 2014 की परियोजना में जरूर हाथी के लिए जंगल में स्टाप डेम बनाने की बात थी वरना जंगल महकमा अपने इलाके से हाथी भगाने के अलावा कुछ सोचता नहीं।\nऐसा नहीं कि इस बार ज्यादा गरमी है और जानवर बेहाल हैं, असल में ऐसे हालात गत दो दशकों से हर साल गर्मी में बनते हैं। विडंबना है कि जंगल केसंरक्षक जानवर हों या फिर खेती-किसानी के सहयोगी मवेशी,उनके के लिए पानी या औ भोजन की कोई नीति नहीं है। जब कही कुछ हल्ला होता है तो तदर्थ व्यवस्थाएं तो होती हैं लेकिन इस पर कोई दीर्घकालीक नीति बनी नहीं।\nप्रकृति ने धरती पर इंसान , वनस्पति और जीव जंतुओं को जीने का समान अधिकार दिया, लेकिन इंसान ने भौतिक सुखों की लिप्सा में खुद को श्रेष्ठ मान लिया और प्रकृति की प्रत्येक देन पर अपना अधिक अधिकार हथिया लिया। यह सही है कि जीव-जंतु या वनस्पति अपने साथ हुए अन्याय का ना तो प्रतिरोध कर सकते हैं और ना ही अपना दर्द कह पाते हैं। परंतु इस भेदभाव का बदला खुद प्रकृति ने लेना शुरू कर दिया। आज पर्यावरण संकट का जो चरम रूप सामने दिख रहा है, उसका मूल कारण इंसन द्वारा नैसर्गिकता में उपजाया गया, असमान संतुलन ही है। परिणाम सामने है कि अब धरती पर अस्तित्व का संकट है। समझना जरूरी है कि जिस दिन खाद्य श्रंखला टूट जाएगी धरती से जीवन की डोर भी टूट जाएगी। समूची खाद्य श्रंखला का उत्पादन व उपभोग बेहद नियोजित प्रक्रिया है। जंगल बहुत विशाल तो उससे मिलने वाली हरियाली पर जीवनयापन करने वाले उससे कम तो हरियाली खाने वाले जानवरों को मार कर खाने वाले उससे कम। हमारा आदि -समाज इस चक्र से भलीभांति परिचित था तभी वह प्रत्येक जीव को पूजता था, उसके अस्तित्व की कामना करता था। जंगलों में प्राकृतिक जल संसाधनों ंका इस्तेमाल अपने लिए कतई नहीं करता था- न खेती के लिए न ही निस्तार के लिए और न ही उसमें ंगंदगी डालने को ।\nजानना जरूरी है कि भारत में संसार का केवल 2.4 प्रतिशत भू−भाग है, जिसके7से 8 प्रतिशत भू−भाग पर भिन्न प्रजातियां पाई जाती हैं। प्रजातियों की संवृधि के मामले में भारत स्तनधारियों में 7वें, पक्षियों में 9वें और सरीसृप में 5वें स्थान पर है। विश्व के 11 प्रतिशत के मुकाबले भारत में 44 प्रतिशत भू−भाग पर फसलें बोई जाती हैं। भारत के 23.39 प्रतिशत भू−भाग पर पेड़ और जंगल फैले हुए हैं। दुनियाभर की 34 चिह्नित जगहों में से भारत में जैवविविधता के तीन हॉटस्पॉट हैं− जैसे हिमालय, भारत बर्मा, श्रीलंका और पश्चिमी घाट। यह वनस्पति और जीव जंतुओं के मामले में बहुत समृद्ध है और जैव विविधता के संरक्षण का कार्य करता है। पर्यावरण के अहम मुदद्ों में से आज जैव विविधता का संरक्षण एक अहम मुदद्ों है।\nभारत में संरक्षित वन क्षेत्र तो बहुत से विकसित किए गए और वहां मानव गतिविधियों पर रोक के आदेश भी दिए,लेकिन दुर्भाग्य है कि सभी ऐसे जंगलों के करीब तेज गति वाली सड़कें बनवा दी गईं। इसके लिए पहाड़ काटे गए, जानवरों के नैसर्गिक आवागमन रास्तों पर काली सड़कें बिछा दी गईं। इस निर्माण के कारण कई झरने, सरितांए प्रभावित हुए। जंगल की हरियाली घटने और हरियाली बढ़ाने के लिए गैर-स्थानीय पेड बोने के कारण भी जानवरों को भोजन की कमी महसूस हुई। अब वानर को लें, वास्तव में यह जंगल का जीव है। जब तक जंगल में उसे बीजदार फल खाने को मिले वह कंक्रीट के जंगल में आया नहीं। वानर के पर्यावास उजड़ने व पानी की कमी के कारण वह सड़क की ओर आया। जंगल से गुजरती सड़कों पर आवागमन और उस पर ही बस गया। यहां उसे खाने को तो मिल जाता है लेकिन पानी के लिए तड़पता रहता है। साथ ही तेज गति के वाहनों की चपेट में भी आता रहता है।\nप्रत्येक वन में सैंकडों छोटी नदियां, तालाब और जोहड़ होते है। इनमें पानी का आगम बरसात के साथ-साथ जंगल के पहाड़ों के सोते- सरिताओं से होता है। असल में पहाड़जंगल औरउसमें बसने वाले जानवरों की संरक्षण-छत होता है। चूंकि येपहाड़ विभिन्न खनिजों के भंडार होते है। सो खनिज उत्खनन के अंधाधुघ दिए गए ठेकों ने पहाड़ों को जमींदोज कर दिया। कहीं-कहीं पहाड़ की जगह गहरी खाई बन गईं और कई बार प्यासे जानवर ऐसी खाईयों में भी गिर कर मरते हैं।\nयदि हमें प्रकृति के अस्तित्व के लिए अनिवाय अपनी जैव विविधता को जिंदा रखना है तो जंगलों के नैसर्गिक वृक्षों के विस्तार पर काम करना होगा। साथ ही संरक्षित वन क्षेत्रों के पास से रेलवे लाईन या हाईवे बनाने से परहेज करना होगा। पहाड़ और जंगल के जल संसाधनों पर तो ध्यान देना ही होगा। जंगल के जल-संसाधन केवल जंगल के जानवरों के लिए है- यही नीति जानवरों को प्यासा मरने से बचा सकती है। गर्मी से पहले जंगल के तालाबों में पानी की उपलब्ध्ता पर नियमित सर्वें होना चाहिए और जहां पानी की कमी दिखे, वहां टैंकरों जैसे माध्यमों से उनमें पर्याप्त पानी सुनिश्चित करना होगा।\n- मई 10, 2019 कोई टिप्पणी नहीं:\nWhy and how Cyclone took place\nआखिर क्यों उठता है बवंडर\nहवा की विशाल मात्रा के तेजी से गोल-गोल घूमने पर उत्पन्न तूफान उष्णकटिबंधीय चक्रीय बवंडर कहलाता है। यह सभ्ी जानते हैं कि पृथ्वी भौगोलिक रूप से दो गोलार्धाें में विभाजित है। ठंडे या बर्फ वाले उत्तरी गोलार्द्ध में उत्पन्न इस तरह के तूफानों को हरिकेन या टाइफून कहते हैं । इनमें हवा का घूर्णन घड़ी की सुइयों के विपरीत दिशा में एक वृत्ताकार रूप में होता है। जब बहुत तेज हवाओं वाले उग्र आंधी तूफान अपने साथ मूसलाधार वर्षा लाते हैं तो उन्हें हरिकेन कहते हैं। जबकि भारत के हिस्से दक्षिणी अर्द्धगोलार्ध में इन्हें चक्रवात या साइक्लोन कहा जाता है। इस तरफ हवा का घुमाव घड़ी की सुइयों की दिशा में वृत्ताकार होता हैं। किसी भी उष्णकटिबंधीय अंधड़ को चक्रवाती तूफान की श्रेणी में तब गिना जाने लगता है जब उसकी गति कम से कम 74 मील प्रति घंटे हो जाती है। ये बवंडर कई परमाणु बमों के बराबर ऊर्जा पैदा करने की क्षमता वाले होते है।\nधरती के अपने अक्ष पर घूमने से सीधा जुड़ा है चक्रवती तूफानों का उठना। भूमध्य रेखा के नजदीकी जिन समुद्रों में पानी का तापमान 26 डिग्री सेल्सियस या अधिक होता है, वहां इस तरह के चक्रवातों के उभरने की संभावना होती है। तेज धूप में जब समुद्र के उपर की हवा गर्म होती है तो वह तेजी से ऊपर की ओर उठती है। बहुत तेज गति से हवा के उठने से नीसे कम दवाब का क्ष्ज्ञेत्र विकसित हो जाता है। कम दवाब के क्षेत्र के कारण वहाँ एक शून्य या खालीपन पैदा हो जाता है। इस खालीपन को भरने के लिए आसपास की ठंडी हवा तेजी से झपटती है । चूंकि पृथ्वी भी अपनी धुरी पर एक लट्टू की तरह गोल घूम रही है सो हवा का रुख पहले तो अंदर की ओर ही मुड़ जाता है और फिर हवा तेजी से खुद घूर्णन करती हुई तेजी से ऊपर की ओर उठने लगती है। इस तरह हवा की गति तेज होने पर नीेचे से उपर बहुत तेज गति में हवा भी घूमती हुई एक बड़ा घेरा बना लेती है। यह घेरा कई बार दो हजार किलोमीटर के दायरे तक विस्तार पा जाता है। सनद रहे भूमध्य रेखा पर पृथ्वी की घूर्णन गति लगभग 1038 मील प्रति घंटा है जबकि ध्रुवों पर यह शून्य रहती है।\nइस तरह उठे बवंडर के केंद्र को उसकी आंख कहा जाता है। उपर उठती गर्म हवा समु्रद से नमी को साथ ले कर उड़ती है। इन पर धूल के कण भी जम जाते हैं और इस तरह संघनित होकर गर्जन मेघ का निर्माण होता है। जब ये गर्जन मेघ अपना वजन नहीं संभाल पाते हैं तो वे भारी बरसात के रूप में धरती पर गिरते हैं। चक्रवात की आँख के इर्द गिर्द 20-30 किलोमीटर की गर्जन मेघ की एक दीवार सी खड़ी हो जाती है और इस चक्रवाती आँख के गिर्द घूमती हवाओं का वेग 200 किलोमीटर प्रति घंटा तक हो जाता है। कल्पना करें कि एक पूरी तरह से विकसित चक्रवात एक सेकेंड में बीस लाख टन वायु राशि खींच लेता है। तभी कुछ ही घंटों में सारे साल की बरसात हो जाती है।\nइस तरह के बवंडर संपत्ति और इंसान को तात्कालिक नुकसान तो पहुंचाते ही हैं, इनका दीर्घकालीक प्रभाव पर्यावरण पर पड़ता हे। भीषण बरसात के कारण बन गए दलदली क्षेत्र, तेज आंधी से उजड़ गए प्राकृतिक वन और हरियाली, जानवरों का नैसर्गिक पर्यावास समूची प्रकृति के संतुलन को उजाड़ देता है। जिन वनों या पेड़ों को संपूर्ण स्वरूप पाने में दशकों लगे वे पलक झपकते नेस्तनाबूद हो जाते हैं। तेज हवा के कारण तटीय क्षेत्रों में मीठे पानी मे खारे पानी और खेती वाली जमीन पर मिट्टी व दलदल बनने से हुए क्षति को पूरा करना मुश्किल होता है।\nबहरहाल हम केवल ऐसे तूफानों के पूर्वानुमान से महज जनहानि को ही बचा सकते हैं। एक बात और किस तरह से तटीय कछुए यह जान जाते हैं कि आने वाले कुछ घंटों में समुद्र में उंची लहरें उठेंगी और उन्हें तट की तरफ सुरक्षित स्थान की ओर जाना, एक शोध का विषय है। हाल ही में फणी तूफान के दौरान ये कछुए तट पर रेत के धोरों में कई घंटे पहले आ कर दुबक गए और तूफान जाने के बाद खुद ब खुद समुद्र में उतर गए। यह एक आश्चर्य से कम नहीं है।\nआपदा से निबटने में भारत की तारीफ\nसंयुक्त राष्ट्र की आपदा न्यूनीकरण एजेंसी ने भारतीय मौसम विज्ञान विभाग की ओर से चक्रवाती तूफान फनी की पूर्व चेतावनियों की “लगभग अचूक सटीकता” की सराहना की है। इन चेतावनियों ने लोगों को बचाने और जनहानि को काफी कम करने की सटीक योजना तैयार करने में अधिकारियों की मदद की और पुरी तट के पास इस चक्रवाती तूफान के टकराने के बाद ज्यादा से ज्यादा लोगों की जान बचाई जा सकी। भारत में पिछले 20 साल में आए इस सबसे भयंकर तूफान ने भारत के पूर्वी राज्य ओडिशा के तट से टकराने के बाद कम से कम 8ठ लोगों की जान ले ली। तीर्थस्थल पुरी में समुद्र तट के पास स्थित इलाके और अन्य स्थान भारी बारिश के बाद जलमग्न हो गए जिससे राज्य के करीब 11 लाख लोग प्रभावित हुए हैं। भारतीय मौसम विभाग ने फनी को “अत्यंत भयावह चक्रवाती तूफान” की श्रेणी में रखा है। संयुक्त राष्ट्र की एजेंसियां फनी की गति पर करीब से नजर बनाए हुए हैं और बांग्लादेश में शरणार्थी शिविरों में रह रहे परिवारों को बचाने के इंतजाम कर रही हैं। यह तूफान पश्चिम बंगाल में दस्तक देने के बाद बांग्लादेश पहुंचेगा जिसे अलर्ट पर रखा गया है।\nआपदा जोखिम न्यूनीकरण के लिए संयुक्त राष्ट्र महासचिव के विशेष प्रतिनिधि मामी मिजुतोरी ने कहा, “अत्यंत प्रतिकूल स्थितियों के प्रबंधन में भारत का हताहतों की संख्या बेहद कम रखने का दृष्टिकोण सेनदाई रूपरेखा के क्रियान्वयन में और ऐसी घटनाओं में अधिक जिंदगियां बचाने में बड़ा योगदान है।” मिजुतोरी आपदा जोखिम न्यूनीकरण 2015-2030 के सेनदाई ढांचे की ओर इशारा करता है। यह 15 साल का ऐच्छिक, अबाध्यकारी समझौता है जिसके तहत आपदा जोखिम को कम करने में प्रारंभिक भूमिका राष्ट्र की है लेकिन इस जिम्मेदारी को अन्य पक्षधारकों के साथ साझा किया जाना चाहिए।\nजलवायु परिवर्तन और चक्रवात\nयह तो हुआ चक्रवाती तूफान का असली कारण लेकिन भारत उपमहाद्वीप में बार-बार और हर बार पहले से घातक तूफान आने का असल कारण इंसान द्वारा किये जा रहे प्रकृति के अंधाधुध शोषण से उपजी पर्यावरणीय त्रासदी ‘जलवायु परिवर्तन’ भी है। इस साल के प्रारंभ में ही अमेरिका की अंतरिक्ष शोध संस्था नेशनल एयरोनाटिक्स एंड स्पेस एडमिनिस्ट्रेशन ‘नासा ने चेता दिया था कि जलवायु परिवर्तन के बढ़ते प्रकोप से चक्रवाती तूफान और खूंखार होते जाएंगे। जलवायु परिवर्तन के कारण उष्णकटिबंधीय महासागरों का तापमान बढ़ने से सदी के अंत में बारिश के साथ भयंकर बारिश और तूफान आने की दर बढ़ सकती है। यह बात नासा के एक अध्ययन में सामने आई है। अमेरिका में नासा के ‘‘जेट प्रोपल्शन लेबोरेटरी’’ (जेपीएल) के नेतृत्व में यह अध्ययन किया गया। इसमें औसत समुद्री सतह के तापमान और गंभीर तूफानों की शुरुआत के बीच संबंधों को निर्धारित करने के लिए उष्णकटिबंधीय महासागरों के ऊपर अंतरिक्ष एजेंसी के वायुमंडलीय इन्फ्रारेड साउंडर (एआईआरएस) उपकरणों द्वारा 15 सालों तक एकत्र आकंड़ों के आकलन से यह बात सामने आई। अध्ययन में पाया गया कि समुद्र की सतह का तापमान लगभग 28 डिग्री सेल्सियस से अधिक होने पर गंभीर तूफान आते हैं। ‘जियोफिजिकल रिसर्च लेटर्स’(फरवरी 2019) में प्रकाशित अध्ययन में बताया गया है कि समुद्र की सतह के तापमान में वृद्धि के कारण हर एक डिग्री सेल्सियस पर 21 प्रतिशत अधिक तूफान आते हैं। ‘जेपीएल’ के हार्टमुट औमन के मुताबिक गर्म वातावरण में गंभीर तूफान बढ़ जाते हैं। भारी बारिश के साथ तूफान आमतौर पर साल के सबसे गर्म मौसम में ही आते हैं।\nचेतावनी की चुनौती डेढ शती\nकोई 155 साल पहले, जब भारत में ईस्ट इंडिया कंपनी का शासन था, सन 1864 में देश के पूर्वी समुद्री तट पर दो भीषण तूफान आए - अक्तूबर में कोलकाता में और फिर नवंबर में मछलीपट्टनम में। अनगिनत लोग मारे गए और अकूत संपत्ति इस विपदा के उदरस्थ हो गई। उन दिनों कोलकाता देश की राजधानी था और व्यापार व फौज का मुख्य अड्डा। ब्रितानी सरकार ने तत्काल एक कमेटी गठित की ताकि ऐसे तूफानों की पहले से सूचना पाने का कोई तंत्र विकसित किया जा सके। और एक साल के भीतर ही सन 1865 में कोलकाता बंदरगाह ऐसा पहला समुद्र तट बन गया जहां समुद्री बवंडर आने की पूर्व सूचना की प्रणाली स्थापित हुई। सनद रहे भारत में मौसम विभाग की स्थापना इस केंद्र के दस साल बाद यानि 1875 में हुई थी।\nसन 1880 तक भारत के पश्चिमी समुद्री तटों - मुंबई, कराची, रत्नागिरी, कारवाड़, कुमरा आदि में भी तूफान पूर्व सूचना के केंद्र स्थापित हो गए थे। मौसम विभाग की स्थापना और विज्ञान-तकनीक के विकास के साथ-साथ आकलन , पूर्वानुमान और सूचनओ को त्वरित प्रसारित करने की प्रणाली बदलती रहीं।\nआजादी के बाद सन 1969 में भारत सरकार ने आंध्रप्रदेश में बार-बार आ रहे तूफान, पलरायन व नुकसान के हालातों के मद्देनजर एक कमेटी - सीडीएमसी (साईक्लोन डिस्ट्रेस मिटिगेशन कमेटी) का गठन किया ताकि चक्रवाती तूफान की प्राकृतिक आपदा से जन और संपत्त की हानि को कम से कम किया जा सके। उसी दौरान ओडिसा और पश्चिम बंगाल में भी ऐसी कमेटियां बनाई गईं जिनमें मौसम वैज्ञानिक, इंजीनियर, समाजशास्त्री आदि शामिल थे। इस कमेटियों ने सन 1971-72 में अपनी रिपोर्ट पेश कीं और सभी में कहा गया कि तूफान आने की पूर्व सूचना जितनी सटीक और पहले मिलेगी, हानि उतनी ही कम होगी। कमेटी के सुझाव पर विशाखपत्तनम और भुवनेश्वर में अत्याधुनिक मशीनों से लैस सूचना केंद्र तत्काल स्थापित किए गए।\nभारतीय उपग्रहों के अंतरिक्ष में स्थापित होने और धरती की हर पल की तस्वीरें त्वरित मिलने के शानदार तकनीक के साथ ही अब तूफान पूर्वानुमान विभाग, चित्रों, इन्फ्रारेड चैनल, बादलों की गति व प्रकृति, पानी के वाष्पीकरण, तापमान आकलन जैसी पद्यतियों से कई-कई दिन पहले बता देता है कि आने वाला तूफान कब, किस स्थान पर कितने संवेग से आएगा। इसी की बदौलत ‘फणी’ आने से पहले ही ओडिशा सरकार ने 11 लाख से अधिक लोगों को 4400 से अधिक सुरक्षित आश्रय घरों में पहुंचा दिया। उनके लिए साफ पानी, प्राथमिक स्वास्थय , भेजन जैसी व्यवसथाएं बगैर किसी हड़बडाहट के हो गईं। जब 240 किलोमीटर प्रति घंटे की गति से बवंडर उठेगा तो सड़क, पुल, इमारत, बिजली के खंभे, मोबाईल टावर आदि को नुकसान तो होगा ही, लेकिन इसनते भयावह तूफान को देखते हुए जन हानि बहुत कम होना और पुनर्निमाण का काम तेजी से शुय हो जाना सटीक पूर्वानुमान प्रणाली के चलते ही संभव हुआ।\nतबाही का नाम क्यों व कैसे\nहाल ही में आए तूफान का नाम था -फणी, यह सांप के फन का बांग्ला अनुवाद है। इस तूफान का यह नाम भी बांग्लादेश ने ही दिया था। जान लें कि प्राकृतिक आपदा केवल एक तबाही मात्र नहीं होती, उसमें भविष्य के कई राज छुपे होते हैं। तूफान की गति, चाल, बरसात की मात्रा जसे कई आकलन मौसम वैज्ञानिकों के लिए एक पाठशाला होते हैं। तभी हर तूफान को नाम देने की प्िरक्रया प्रारंभ हुई। विकसित देशो में नाम रखने की प्रणाली 50 के दशक से विकसित है लेकिन हिंद महासागर इलाके के भयानक बवंडरों के ठीक तरह से अध्ययन करने के इरादे से सन 2004 में भारत की पहल पर आठ देशों ने एक संगठन बनाया। ये देश चक्रवातों की सूचना एकदूसरे से साझा करते हैं। ये आठ तटीय देश हैं - ं भारत, बांग्लादेश, पाकिस्तान, म्यांमार, मालदीव, श्रीलंका, ओमान और थाईलैंड ं।\nदरअसल तूफानों के नाम एक समझौते के तहत रखे जाते हैं। इस पहल की शुरुआत अटलांटिक क्षेत्र में 1953 में एक संधि के माध्यम से हुई थी। अटलांटिक क्षेत्र में हेरिकेन और चक्रवात का नाम देने की परंपरा 1953 से ही जारी है जो मियामी स्थित नैशनल हरिकेन सेंटर की पहल पर शुरू हुई थी। 1953 से अमेरिका केवल महिलाओं के नाम पर तो ऑस्ट्रेलिया केवल भ्रष्ट नेताओं के नाम पर तूफानों का नाम रखते थे। लेकिन 1979 के बाद से एक नर व फिर एक नारी नाम रखा जाता है।\nभारतीय मौसम विभाग के तहत गठित देशों का क्रम अंग्रेजी वर्णमाला के अनुसार सदस्य देशों के नाम के पहले अक्षर से तय होते हैं। जैसे ही चक्रवात इन आठ देशों के किसी हिस्से में पहुंचता है, सूची में मौजूद अलग सुलभ नाम इस चक्रवात का रख दिया जाता है। इससे तूफान की न केवल आसानी से पहचान हो जाती है बल्कि बचाव अभियानों में भी इससे मदद मिलती है। भारत सरकार इस शर्त पर लोगों की सलाह मांगती है कि नाम छोटे, समझ आने लायक, सांस्कृतिक रूप से संवेदनशील और भड़काऊ न हों ।किसी भी नाम को दोहराया नहीं जाता है। अब तक चक्रवात के करीब 64 नामों को सूचीबद्ध किया जा चुका है। कुछ समय पहले जब क्रम के अनुसार भारत की बारी थी तब ऐसे ही एक चक्रवात का नाम भारत की ओर से सुझाये गए नामों में से एक ‘लहर’ रखा गया था।\nइस क्षेत्र में जून 2014 में आए चक्रवात नानुक का नाम म्यांमार ने रखा था। साल 2013 में भारत के दक्षिण-पूर्वी तट पर आए पायलिन चक्रवात का नाम थाईलैंड ने रखा था । इस इलाक़े में आए एक अन्य चक्रवात ‘नीलोफ़र का नाम पाकिस्तान ने दिया था। पाकिस्तान ने नवंबर 2012 में आए चक्रवात को ‘नीलम’ नाम दिया था। .इस सूची में शामिल भारतीय नाम काफ़ी आम नाम हैं, जैसे मेघ, सागर, और वायु। चक्रवात विशेषज्ञों का पैनल हर साल मिलता है और ज़रूरत पड़ने पर सूची फिर से भरी जाती है.\n- मई 09, 2019 कोई टिप्पणी नहीं:\nNo one follow the limit of expenditure in election\nचुनावी खर्च की निरर्थक सीमा\nइस चुनाव में लोकसभा निर्वाचन के लिए किसी उम्मीदवार के खर्च की सीमा सत्तर लाख है । इससे पहले कई बड़े नेता सार्वजनिक रूप से कह चुके हैं कि उन्होंने बीते चुनाव में कितने करोड़ खर्च किए। ‘‘भारत में लोकतंत्रात्मक गणराज्य का सपना देखने वाले सेनानियों का मत था कि वोट के लिए निजी अपील करना संसदीय लोकतंत्र और सामूहिक हित की भावना के प्रतिकूल है । वोट मांगने का काम केवल सार्वजनिक सभाओं के जरिए होना चाहिए ।’’ इस अर्थ-प्रधान युग में ऐसी धारणा रखने वालों का राजनीति में कोई स्थान नहीं है । आज का चुनाव वास्तव में हथकंडों के साथ ‘लड़ा’ जा रहा है । यह सत्ता हथियाने का पर्व है , जिसमें अरबों-खरबों के काले धन का वारा-न्यारा होना है । चुनाव आयोग खर्चेां पर नजर रखने के लिए भले ही पर्यवेक्षक नियुक्त करता है, लेकिन चुनावी हथकंडों की जटिलता के बीच कायदे- कानून असहाय रह जाते हैं । सन 2014 के चुनाव में आयोग ने 1400 करोड़ रूपए जब्त किए थे जबकि इस बार चौथे चरण के मतदान तक ,अभी तक कोई 14 सौ करोड की नगदी, ड्रग्स व शराब आदि चुनाव आयोग जब्त कर चुका है। वैल्लौर सीट का निर्वाचन तो नगदी बांटने की षिकायतों के बाद रद्द किया गया। अब यह बात खुले आम कही जा रही है कि चाहे जितनी निगरानी कर लो, इस आम चुनाव में दस हजार करोड से ज्यादा का काला धन खर्च होगा, जबकि चुनाव आयोग इस बार चुनाव लड़ने के लिए खर्च की सीमा सत्तर लाख कर चुका है। हकीकत के धरातल पर यह रकम नाकाफी है और जाहिर है कि बकाया खर्च की आपूर्ति दो नंबर के पैसे से व फर्जी तरीके से ही होगी। यह विडंबना ही है कि यह जानते -बूझते हुए चुनाव आयोग इस खर्च पर निगाह रखने के नाम पर खुद ही कई हजार करोड़ खर्च कर देता है, वह भी जनता की कमाई का।\nकिसी ने ‘नए फिल्मी गाने की धुन’ को ही एक करोड़ में खरीद डाला है तो कोई मषहूर फिल्मी अदाकारों को किराए पर ले कर गली-गली घुमाने जा रहा है। भाजपा हो या कांग्रेस या फिर समाजवादी पार्टी या दलित मित्र बसपा सभी ने अपने बड़े नेताओं के दौरों के लिए अधिक से अधिक हेलीकाप्टर और विमान किराए पर ले लिए हैं , जिनका किराया हर घंटे की पचपन लाख तक है। कंाग्रेस ने इलेक्ट्रानिक्स संचार माध्यमों, केबल नेटवर्क के जरिए गांव-गांव तक बात पहुंचाने का करोड़ों का प्रोजेक्ट तैयार किया है । भाजपा के नेता षूटिंग कर रहे । कोई एक राज्य में ही चार सौ रथ चलवा रहा है तो कहीं रोड षो। वोटों के लिए लोगों को रिझाने के वास्ते हर पार्टी हाई-टेक की ओर अग्रसर है । यह तो महज पार्टी के आलाकमानों का खर्चा है । हर पार्टी का उम्मीदवार स्थानीय देश - काल- परिस्थिति के अनुरूप अपनी अलग से प्रचार योजना बना रहा है । जिसमें दीवार रंगाई, झंडे, बैनर, पोस्टर गाड़ियों पर लाऊड-स्पीकर से प्रचार, आम सभाओं के साथ-साथ क्षेेत्रीय भाषाओं में आडियो-वीडियो कैसेट बनवाने, आंचलिक वोट के ठेकेदारों को अपने पक्ष में पटाने सरीखे खर्चें भी हांेगे । इसमें टिकट पाने के लिए की गई जोड़-तोड़ का खर्चा षामिल नहीं है। अभी दो साल पहले ही उत्तर प्रदेष में संपन्न पंचायत चुनाव बानगी हैं कि एक गांव का सरपंच बनने के लिए कम से कम दस लाख का खर्च मामूली बात थी। फिर एक लोकसभा सीट के तहत आठ सौ पंचायतें होना सामान्य सी बात है। इसके अलावा कई नगर पालिक व निगम भी होते हैं।\nभाजपा, कांग्रेस, सरीखी पार्टियां ही नहीं क्षेत्रीय दल के उम्मीदवार भी 15 से 40 वाहन प्रचार में लगाते ही हैं । आज गाड़ियों का किराया न्यूनतम पच्चीस सौ रुपए रोज है । फिर उसमें डी़जल, उस पर लगे लाऊड-स्पीकर का किराया और सवार कार्यकर्ताओं का खाना-खुराक,यानि प्रति वाहन हर रोज दस हजार रुपए का खर्चा होता है । यदि चुुनाव अभियान 20 दिन ही चला तो तीस लाख से अधिक का खर्चा तो इसी मद पर होना है । पर्चा, पोस्टर लेखन, स्थानीय अखबार में विज्ञापन पर बीस लाख, वोट पड़ने के इंतजाम ,मतदाता पर्चा लिखना, बंटवाना, मतदान केंदª के बाहर कैंप लगाना आदि में बीस लाख का खर्चा मामूली बात है । इसके अलावा आम सभाओें, स्थानीय बाहुबलियों को प्रोत्साहन राशि, पूर्णकालिक कार्यकर्ताओं के मानदेय पर चालीस लाख का खर्चा होना ही है । साफ है कि एक करोड़ का खर्चा किए बगैर ढ़ंग से लोकसभा चुनाव लड़ने की बात सोची भी नहीं जा सकती है ।\nइस बार देष कुल 543 सीटों लिए छह बड़ी, 40 क्षेत्रीय दल व कई सौ अन्य उम्मीदवार मैदान में हैं । औसतन हर सीट पर तीन बड़ी पार्टियों की टक्कर होना है । यदि न्यूनतम खर्चा भी लें तो प्रत्येक सीट पर छह करोड से अधिक रुपए का धंुआ उड़ना है । यह पैसा निश्चित ही वैध कमाई का हिस्सा नहीं होगा, अतः इसे वैध तरीके से खर्च करने की बात करना बेमानी होगा । यहां एक बात और मजेदार है कि चुनावी खर्चे पर नजर रखने के नाम पर चुनाव आयोग भी जम कर फिजूलखर्ची करता है । अफसरों के टीए-डीए, वीडियो रिकार्डिंग, और ऐसे ही मद में आधा अरब का खर्चा मामूली माना जा रहा है। कई महकमों के अफसर चुनाव खर्च पर नजर रखने के लिए लगाए जाते हैं, उनके मूल महकमे का काम काज एक महीने ठप्प रहता है सो अलग। यदि इसे भी खर्च में जोडे़ं तो आयोग का व्यय ही दुगना हो जाता है।\nयह सभी कह रहे हैं कि इस बार का चुनाव सबसे अधिक खर्चीला है- असल में तो चुनाव के खर्चे छह महीने पहले से षुरू हो गए थे। एक-एक रैली पर कई करोड़ का खर्च, इमेज बिल्डिंग के नाम पर जापनी एजेंसियों को दो सौ करोड तक चुकाने, और इलेक्ट्रानिक व सोषल मीडिया पर ‘‘भ्रमित प्रचार’’ के लिए पीछे के रास्ते से खर्च अकूत धन का तो कहीं इरा-सिरा ही नहीं मिल रहा है। कुल मिला कर चुनाव अब ‘इन्वेस्टिमेंट’ हो गया है, जितना करोड लगाओगे, उतने अरब का रिटर्न पांच साल में मिलेगा।\nचुनावी खर्च बाबत कानून की ढ़ेरों खामियों को सरकार और सभी सियासती पार्टियां स्वीकार करती हैं । किंतु उनके निदान के सवाल को सदैव खटाई में डाला जाता रहा है । राष्ट्रीय मोर्चा की सरकार में कानून मंत्री दिनेश गोस्वामी की अगुआई में गठित चुनाव सुधारों की कमेटी का सुझाव था कि राष्ट्रीय मान्यता प्राप्त दलों को सरकार की ओर से वाहन, ईंधन, मतदाता सूचियां, लाउड-स्पीकर आदि मुहैया करवाए जाने चाहिए । ये सिफारिशें कहीं ठडे बस्ते में पड़ी हुई हैं । वैसे भी आज के भ्रष्ट राजनैतिक माहौल में समिति की आदर्श सिफारिशें कतई प्रासंगिक नहीं हैं । इस बात की कोई गारंटी नहीं है कि नेता महज सरकारी खर्चे पर ही चुनाव लड़ लेंगे या फिर सरकारी पैसे को ईमानदारी से खर्च करेंगे । 1984 में भी चुनाव खर्च संशोधन के लिए एक गैर सरकारी विधेयक लोकसभा में रखा गया था, पर नतीजा वही ‘ढ़ाक के तीन पात’ रहा ।\nचुनाव में काले धन के बढ़ते उपयोग पर चिंता जताने के घड़ियाली आंसू हर चुनाव के पहले बहाए जाते हैं। 1964 में संथानम कमेटी ने कहा था कि राजनैतिक दलों का चंदा एकत्र करने का तरीका चुनाव के दौरान और बाद में भ्रष्टाचार को बेहिसाब बढ़ावा देता है । 1971 में वांचू कमेटी अपनी रपट में कहा था कि चुनावों में अंधाधुंध खर्चा काले धन को प्रोत्साहित करता है । इस रपट में हरैक दल को चुनाव लड़ने के लिए सरकारी अनुदान देने और प्रत्येक पार्टी के एकाउंट का नियमित ऑडिट करवाने के सुझाव थे । 1980 में राजाचलैया समिती ने भी लगभग यही सिफारिशें की थीं । ये सभी दस्तावेज अब भूली हुई कहानी बन चुके है ।\nअगस्त-98 में एक जनहित याचिका पर फैसला सुनाते हुए सुप्रीम कोर्ट ने निर्देश दिए थे कि उम्मीदवारों के खर्च में उसकी पार्टी के खर्च को भी शामिल किया जाए । आदेश में इस बात पर खेद जताया गया था कि सियासती पार्टियां अपने लेन-देन खातों का नियमित ऑडिट नहीं कराती हैं । अदालत ने ऐसे दलों के खिलाफ कानूनी कार्यवाही के भी निर्देश दिए थे । सनद रहे कि 1979 के बाद मार्क्सवादी कम्युनिस्ट पार्टी के अलावा किसी भी दल ने अपने आय-व्यय के ब्यौरे इनकम टेक्स विभाग को नहीं दिए थे । चुनाव आयोग ने जब कड़ा रुख अपनाया तब सभी पार्टियों ने तुरत-फुरत गोलमाल रिर्पोटें जमा कीं । आज भी इस पर कहीं कोई गंभीरता नहीं दिख रही है ।\nवैसे लोकतंत्र में मत संकलन की जिम्मेदारी सरकार की होनी चाहिए,नाकि पार्टी या प्रत्याशी की । हम इस सदी के संभवतया आखिरी आम चुनाव की तैयारी में लगे हुए हैं । थैलीशाहों ने काले धन का बहाव तेज कर दिया है । औद्योगिक घराने मंदी के बावजूद अपनी थैलियां खोले हुए हैं। आखिर सरकार उन्हीं के लिए तो चुनी जानी है । आम मतदाता को तो वोट के ऐवज में महंगाई, बढ़े हुए टेक्स और परेशानियों से अधिक कुछ तो मिलने से रहा ।\nसाहिबाबाद गाजियाबाद 201005 फोन-9891928376\n- मई 03, 2019 कोई टिप्पणी नहीं:


छोटे वाहनों के लिए इंश्‍योरेंस महंगा, नई दरें आज से लागू\nBy Jagran Expose,2November, 2017, 20:10\nनई दिल्ली : दो पहिया और चार पहिया वाहनों का इंश्योरेंस आज से महंगा हो गया है. इंश्योरेंस रेगुलेटर आईआरडीए ने बीमा एजेंटों को मिलने वाले कमीशन को बढ़ाने की मंजूरी दे दी है. नई दरें आज से लागू हो गई हैं. अभी तक टू-व्हीलर गाड़ियों का कमीशन कम होने के चलते बीमा एजेंट इंश्योरेंस करवाने में ज्यादा रुचि नहीं दिखाते थे. इसीलिए वे काफी समय से कमीशन बढ़ाने की मांग करते आ रहे थे.\nखबरों के मुताबिक, चार पहिया वाहनों के मामले में एजेंट का कमीशन बढ़कर 15 फीसदी से 17.5 फीसदी और दो पहिया वाहनों के मामले में यह 10 फीसदी से बढ़कर अब 15 फीसदी हो गया है. देश में दो तरह के इंश्‍योरेंस कवरेज होते हैं- कॉम्‍प्रीहेंसिव और थर्ड पार्टी. कॉम्‍प्रीहेंसिव के तहत गाड़ी के पूरे डैमेज और चोरी को कवर किया जाता है और दूसरे के तहत सिर्फ थर्ड पार्टी को कवर किया जाता है. कॉम्‍प्रीहेंसिव इंश्‍योरेंस के मामले में कमीशन बढ़ा है.\nथर्ड पार्टी के मामले में पहले एजेंट का कमीशन तय नहीं था. बीमा कंपनियां मौटे तौर पर उन्‍हें 100 से 150 रुपए दिया करती थीं. लेकिन अब उन्‍हें वार्षिक प्रीमियम का 2.5 फीसदी कमीशन के रूप में मिलेगा.


If You Lose Your Android Phone, Keep These Things In Mind, There Is A Chance Of Getting It Back | Just36 News\nखो जाए एंड्रॉयड फोन तो रखें इन बातों का ध्यान, वापस मिल जाने का रहता है चांस\n14-Sep-2021 CHITRASEN SAHU 3:35:23 pm\nस्मार्टफोन हमारी जिंदगी का अहम हिस्सा बन गए हैं. कुछ लोगों के लिए एक फोन खोने से उनके पर्सनल और प्रोफेशनल लाइफ दोनों में रुकावट आ सकती है. कई बार आपकी लापरवाही आपका फोन खो जाने या चोरी हो जाने की वजह बन जाती है. ऐसे में आइए कुछ बातों पर गौर करते हैं जो ये सुनिश्चित करने के लिए कर सकते हैं कि अगर आपका फोन चोरी हो गया है या गुम हो गया है तो आप आसानी से अपने पर्सनल और प्रोफेशनल डेटा को दुबारा से प्राप्त कर सकते हैं.\nफोन पर कॉल करें या टेक्स्ट करें: अपने फोन पर कॉल करना जाहिर तौर पर पहला काम है, जो कोई भी व्यक्ति एक बार फोन खो जाने के बाद करता है. हालांकि, सुनिश्चित करें कि आपके पास ‘मां,’ ‘पिताजी, पत्नी, या बहन/भाई जैसे कुछ कॉमन कॉन्टेक्ट्स आपके फोन में सेव हो. ऐसा इसलिए जरूरी है, क्यूोंकि आपका फोन अगर किसी अच्छे व्यक्ति के हाथ लगता है तो वह इन आसान नाम से खोजे जाने वाले कांटेक्ट पर कॉल करके आपके गुम हुए फोन की जानकारी दे सकता है.\nअपने फोन को वापस पाने के लिए आप टेक्स्ट मैसेज के साथ किसी नंबर को भेज कर फोन रिटर्न करने की रिक्वेस्ट भी कर सकते हैं. टेक्स्ट मैसेज फोन को अनलॉक किए बिना स्क्रीन पर दिखाई देगा जो किसी व्यक्ति को आपका डिवाइस वापस करने के लिए आपसे कांटेक्ट करने में मदद करेगा.\nफाइंड माई डिवाइस को एक्टिवेट करें\nसैमसंग डिवाइस पर फाइंड माई डिवाइस या फाइंड माई मोबाइल नाम का इन-बिल्ट फीचर होता है. चोरी होने की स्थिति में इस फीचर का इस्तेमाल आपके स्मार्टफोन को दूर से ट्रैक करने, रिंग करने, लॉक करने या इरेस करने के लिए किया जा सकता है. ये फीचर यूज़र्स को सेट्टिंग टैब पर मिल जाएगा, जहां सिर्फ टॉगल करके इस फीचर का इस्तेमाल किया जा सकता है.\nब्लूटूथ ट्रैकर, स्मार्ट स्पीकर\nब्लूटूथ ट्रैकर आपके फोन के गुम होने पर उसे ट्रैक करने का एक और तरीका है. हालांकि ये सिर्फ एक तय सीमा के अंदर ही काम करता है. एक बार जब आप ब्लूटूथ ट्रैकर खरीद लेते हैं, तो बस इसे अपने फोन से कनेक्ट करें, और आप ट्रैकर के बटन को दबाकर इसका पता लगा पाएंगे, जो आपके फोन पर अलार्म को सक्रिय करेगा.\nयदि आप अकसर अपने स्मार्टफोन को घर के आसपास खो देते हैं, तो आप इसे खोजने के लिए एक स्मार्ट स्पीकर का इस्तेमाल कर सकते हैं, इसके लिए आपका डिवाइस और स्पीकर एक ही अकाउंट में साइन इन होना चाहिए.\nलॉक स्क्रीन मैसेज\nयदि आपका फोन चोरी हो जाता है तो आप कई तरह के लॉक स्क्रीन मैसेज सेट कर सकते हैं. पासवर्ड के बिना, कोई भी आपके डिवाइस से छेड़-छाड़ नहीं कर सकता. इसलिए, आप लोगों को यह बताने के लिए मैसेज सेट कर सकते हैं कि आप डिवाइस की तलाश कर रहे हैं.\nअपने अकाउंट की सुरक्षा\nआपके फ़ोन में कई सोशल मीडिया, ईमेल और अन्य जरूरी एकाउंट्स के लॉग इन होने की संभावना काफी अधिक है, इसलिए उनमें से साइन आउट करना आपके डेटा की सुरक्षा के लिए एक महत्वपूर्ण कदम है. फिर चाहें वो आपका जीमेल अकाउंट हो या अमेज़न अकाउंट, आपको सभी अकाउंट से लॉग-आउट करना जरूरी हो जाता है. आप फाइंड माई डिवाइस का इस्तेमाल करके अपने पूरे डिवाइस को इरेस करने का विकल्प चुन सकते हैं, हालांकि ऐसा करने के बाद आप इसे ट्रैक नहीं कर पाएंगे.\nचोरी की रिपोर्ट करें\nभारत में, आप किसी डिवाइस की चोरी की रिपोर्ट करने के लिए हमेशा FIR (First Information Report) दर्ज कर सकते हैं. यह ऑनलाइन या अपने नजदीकी पुलिस स्टेशन में जाकर किया जा सकता है.


Home > भोजपुरी सिनेमा > Khesari Lal Yadav Kajal Ragwani Hot Video: खेसारी लाल यादव और कागल राघवानी का सामने आया बेहद हॉट वीडियो, इंटरनेट पर मचा बवाल\nKhesari Lal Yadav Kajal Ragwani Hot Video: भोजपुरी एक्ट्रेस काजल राघवानी का हॉट सेक्सी डांस इंटरनेट पर काफी वायरल हो रहा है. इस वीडियो में काजल राघवानी भोजपुरी सुपऱस्टार खेसारी लाल यादव संग इंटीमेट पोज देती नजर आ रही हैं. बता दें कि काजल राघवानी की हॉट, सेक्सी बोल्ड और बिकिनी फोटो वीडियो हमेशा वायरल होते रहते हैं.\nJan Shakti Bureau6 Jan 2021 5:19 PM GMT\nKhesari Lal Yadav Kajal Ragwani Hot Video: भोजपुरी सुपरस्टार खेसारी लाल यादव और काजल राघवानी की जोड़ी इंडस्ट्री की पसंदीदा जोड़ियों में से एक है. काजल राघवानी और खेसारी लाल यादव एक साथ कई भोजपुरी हिट फिल्मों में काम कर चुके हैं. खेसारी लाल और काजल की जोड़ी मेहंदी लगाके रखना, नागदेव, मुकद्दर, मैं सेहरा बांध कर आऊंगा, संघर्ष, दबंग सरकार, कुली नंबर 1, दबंग आशिक, बलम जा आई लव यू जैसी कई फिल्मों में नजर आ चुकी है. दोनों स्टार के हॉट वीडियो भी हमेशा यूट्यूब पर गर्दा उड़ाते रहते हैं.\nइन दिनों यूट्यूब पर काजल राघवानी और खेसारी लाल यादव का एक वीडियो काफी वायरल हो रहा है. लेकिन उनका यह वीडियो भोजपुरी सॉन्ग जबले जागल जवानी का है. इस वीडियो में खेसारी लाल यादव संग काजल राघवानी काफी सेक्सी पोज देती दिख रही हैं. खास बात यह है कि इस गाने को खुद खेसारी लाल यादव ने अपनी आवाज दी है. इसके साथ ही गाने में हनी बी की भी आवाज है.\nकाजल राघवानी और खेसारी लाल यादव का यह सॉन्ग वीडियो काफी हॉट है. इस वीडियो में काजल राघवानी और खेसारी लाल यादव का यह सॉन्ग वीडियो उनके सुपरहिट फिल्म संघर्ष का है. भोजपुरी फिल्म संघर्ष एक एक्शन, रोमांटिक मूवी है. गाने में काजल राघवानी लहंगा पहने ट्रेडिशनल अवतार में काफी सुंदर लग रहे हैं. ऑरेंज लंहगे में एक्ट्रेस का कातिलाना अंदाज उनके फैन्स के दिलों की धड़कनें बढ़ा रहा है.\nबता दें कि भोजपुरी एक्ट्रेस काजल राघवानी को सोशल क्वीन भी कहा जाता है. इतना ही नहीं काजल राघवानी इंस्टाग्राम पर आएदिन अपनी हॉट सेक्सी फोटो शेयर करती रहती हैं. वहीं वर्कफ्रंट की बात करें तो काजल और खेसारी लाल की जोड़ी एक बार फिर फिल्म बागी एक योद्धा से सिनेमाघरों में धमाल मचाले आ रहेे हैं.\nKhesari Lal Yadav Kajal Raghwani Bhojpuri Gana Bhojpuri Song


उत्तर प्रदेश और हिमाचल प्रदेश के बीच बस सेवा होने जा रही शुरू, अब सीधे पहुंचे कुल्लू-मनाली-मंडी NEWS24TAK\nउत्तर प्रदेश और हिमाचल प्रदेश:-: हिमाचल प्रदेश की हसीन वादियों की सैर करने वाले उत्तर प्रदेश के पर्यटकों को प्रदेश की योगी सरकार ने बड़ा तोहफा दिया है.\nयूपी के पर्यटक अब तकरीबन हर शहर से परिवहन विभाग की बस से सीधे हिमाचल जा सकेंगे. इसे लेकर उत्‍तर प्रदेश व हिमाचल प्रदेश के बीच 20 सालों के लिए पारस्‍परिक परिवहन समझौता हुआ है. अभी तक दोनों प्रदेशों के बीच जो समझौता था, उसमें बहुत कम संख्‍या में बसों का संचालन होता था, जो अब बढ़ा दिए गए हैं. अब यूपी परिवहन विभाग की 67 बसें प्रतिदिन हिमाचल के 19 मार्गों पर संचालित की जाएंगी.\nउत्तर प्रदेश और हिमाचल प्रदेश\nगर्मियों में हिमाचल की हसीन वादियों की सैर अब सस्‍ती और आसान होगी. यूपी के पर्यटकों को चंडीगढ़ व दिल्‍ली से हिमाचल की बसों को पकड़ना नहीं पड़ेगा. यूपी से हिमाचल के 19 मार्गों पर प्रतिदिन 67 बसों का संचालन किया जाएगा. जो हिमाचल राज्‍य में 3594 किलोमीटर का सफर प्रतिदिन तय करेंगी. वहीं, हिमाचल से यूपी के 27 मार्गों पर प्रतिदिन 70 बसों का संचालन किया जाएगा. जो यूपी के अंदर 3238 किलोमीटर का सफर तय करेंगी. हालांकि यह बाद में तय किया जाएगा कि किन-किन शहरों से हिमाचल के लिए सीधे बस सेवा शुरू की जाए.\nउत्‍तर प्रदेश व हिमाचल प्रदेश के बीच बसों के संचालन को लेकर पहली बार6मई 1985 को पारस्‍परिक समझौता हुआ था. जिसके समाप्‍त होने के बाद दोनों राज्‍यों के बीच 20 सालों के लिए दोबारा समझौता हुआ है. इसमें यूपी राज्‍य सड़क परिवहन निगम की बसें हिमाचल प्रदेश के 10 मार्गों पर प्रतिदिन 46 बसें संचालित होती थी,\nजो अब बढ़ाकर 19 मार्गों पर 67 बसें कर दी गई हैं. इसी तरह हिमाचल पथ परिवहन निगम की बसें पहले 11 मार्गों पर 22 बसें प्रतिदिन चलती थी जो अब बढ़ा दी गई हैं. हिमाचल पथ परिवहन की 70 बसें यूपी के 27 मार्गों पर प्रतिदिन संचालित होंगी. जानकारों की मानें तो इसमें लखनऊ समेत हर बड़े शहर से हिमाचल के जाने के लिए बसों का संचालन किया जाएगा.\n“NEWS(उत्तर प्रदेश और हिमाचल प्रदेश)”\nTags: उत्तर प्रदेश योगी आदित्यनाथ हिमाचल प्रदेश बस सेवा\nPrevious: महबूबा मुफ्ती ने कहा- राष्ट्रीय सुरक्षा का हवाला देकर मेरा पासपोर्ट रोका गया, उमर अब्दुल्ला ने भी साधा बीजेपी पर निशाना\nNext: बनारस के दारोगा जी ने पुलिस चौकी को बनाया था पाठशाला, ट्रांसफर होने पर जब विदा हुए तो बच्चों के छलक पड़े आंसू….\n2 thoughts on “उत्तर प्रदेश और हिमाचल प्रदेश के बीच बस सेवा होने जा रही शुरू, अब सीधे पहुंचे कुल्लू-मनाली-मंडी”\nPingback: Pakistan के इशारे पर हुई थी PM Modi की यात्रा के दौरान हिंसा, 13 लोगों की गई थी जान। NEWS18TAK\nPingback: बनारस के दारोगा जी ने पुलिस चौकी को बनाया था पाठशाला, ट्रांसफर होने पर जब विदा हुए तो बच्चों के छलक


Gulberg Society Massacre Case Gujarat High Court Grants Bail To Convicted Vhp Leader Atul Vaidya | गुलबर्ग सोसाइटी हत्याकांड केस: गुजरात हाई कोर्ट ने सजायाफ्ता विहिप नेता को दी जमानत - Firstpost Hindi\nगुलबर्ग सोसाइटी हत्याकांड केस: गुजरात हाई कोर्ट ने सजायाफ्ता विहिप नेता को दी जमानत\nइस हत्याकांड में कांग्रेस के पूर्व सांसद एहसान जाफरी भी मारे गए थे\nUpdated On: Jun 27, 2017 03:10 PM IST\nगुजरात हाई कोर्ट ने मंगलवार गुलबर्ग सोसाइटी केस में7साल की सजा काट रहे विश्व हिंदू परिषद् के नेता अतुल वैद्य को जमानत दे दी है. अतुल वैद्य को 2002 के गोधरा दंगे के बाद भड़के गुजरात दंगों के दौरान गुलबर्ग सोसाइटी में हुए हत्याकांड में विशेष अदालत ने दोषी करार देते हुए सजा सुनाई थी. यह पहला मौका है जब गुजरात दंगे में दोषी पाए गए किसी व्यक्ति को जमानत दी गई है.\nइंडियन एक्सप्रेस में छपी खबर के मुताबिक जस्टिस अभिलाषा कुमारी की डिवीजन बेंच ने वैद्य को जमानत देने का फैसला सुनाया. गुजरात हाई कोर्ट में पहले से ही वैद्य ने विशेष अदालत के फैसले को चुनौती देने वाली याचिका दायर कर रखी है. इस याचिका पर अभी सुनवाई होनी बाकी है. वैद्य अपनी सजा का एक साल जेल में काट चुके हैं. अदालत ने वैद्य को जमानत देते हुए यह कहा कि उन्हें उनके खिलाफ पाए गए सबूतों के आधार पर जमानत दी जा रही है.\nविशेष अदालत ने दी थी सजा\nवैद्य सहित 23 लोगों को पिछले साल जून में दिए गए अपने फैसले में विशेष अदालत ने मुस्लिम बहुल गुलबर्ग सोसाइटी में 69 लोगों की हत्या का दोषी करार दिया था. इस हत्याकांड में कांग्रेस के पूर्व सांसद एहसान जाफरी भी मारे गए थे. एहसान जाफरी की पत्नी ने गुजरात के तत्कालीन मुख्यमंत्री नरेंद्र मोदी सहित कई लोगों पर इस दंगें को भड़काने का आरोप लगाया था.\nसुप्रीम कोर्ट द्वारा गठित एसआईटी की टीम ने मोदी और अन्य आरोपियों को इस मामले में क्लीन चिट दे दिया था.\nगुलबर्ग सोसाइटी मामले पर फैसला आने के तुरंत बाद एसआईटी ने गुजरात सरकार से कुछ आरोपियों को बरी करने के फैसले के खिलाफ और कई आरोपियों के सजा बढ़ाने की मांग को लेकर अपील करने की इजाजत मांगी थी.\nहालांकि कई बार इस मामले में एसआईटी द्वारा याद दिलाने के बावजूद गुजरात सरकार ने इस पर अपनी रजामंदी नहीं दी है. एसआईटी के अफसरों का यह कहना है कि बिना राज्य सरकार की इजाजत के वे अपील नहीं करेंगे. दूसरी तरफ इस मामले में दोषी पाए गए लोगों ने भी भी विशेष अदालत के फैसले को हाई कोर्ट में पहले से ही चुनौती दे रखी है.\nTags: ahsan jafrigodhra riotgujrat riotsgulberg society massacreगुजरात दंगेगुलबर्ग सोसाइटी हत्याकांडगोधरा दंगा


15 रूपये लेकर पढ़ाया ट्यूशन तब मिली थी साइकिल - Dhansu\nDhansu / News / Trending / 15 रूपये लेकर पढ़ाया ट्यूशन तब मिली थी साइकिल\nबस आंखों की कारीगरी से सभी को अपना दीवाना बनाने वाले बॉलीवुड अभिनेता इरफान खान अब हमारे बीच में नहीं हैं. 29 अप्रैल को मुंबई में उनका निधन हो गया. इरफान खान का बचपन जयपुर में बीता था. उस दौरान उन्होंने कभी नहीं सोचा था कि वह एक एक्टर बनेंगे.\nवहीं एक्टर बनना उनके लिए आसान नहीं था. पिता के निधन के बाद अपने सपने को पूरा करना उनके लिए लोहे के चने चबाना जैसा था. लेकिन इन कठिन परिस्थितियों में भी इरफ़ान ने हार नहीं मानी। और आगे ये सब कैसे मुमकिन हुआ इत्मिनान से बताते हैं.\nइरफान खान ने एक इंटरव्यू में बताया था-\n“मेरा बचपन जयपुर में गुजरा. छुट्टियों में अक्सर अपने माता पिता के साथ राजस्थान के टोंक जिले में जाया करते थे. यहां दोस्तों के साथ कहानियां पढ़ते, नाटक किया करते थे. उस दौरान नहीं मालूम था कि कभी एक्टिंग में करियर बनाना है.”\nइरफान बताते हैं- “नेशनल स्कूल ऑफ ड्रामा (NSD) में दाखिला लेने के लिए अपनी मां से झूठ बोला था. क्योंकि उनकी मां उन्हें लेक्चरर बनने के लिए कहती थीं, लेकिन मुझे ये काम बहुत बोरिंग लगता था.”\nइरफान ने बताया था-\n“जब मैं 10वीं -11वीं में था तो परीक्षा खत्म होने के बाद मैं फिल्में देखने चला जाता था. उस दौरान दिलीप कुमार और नसीरुद्दीन शाह की कुछ फिल्में देखी थीं. उन फिल्मों ने मेरे ऊपर कुछ जादू किया और यहीं से मेरे अंदर एक्टर बनने का जुनून जागा.”\nउन्होंने आगे बताया- “मैंने एक्टर बनने का सपना देखना तो शुरू कर दिया था, लेकिन अपने सपने के बारे में किसी दोस्त को बताने की हिम्मत नहीं हो रही थी. क्योंकि उस दौरान कोई कल्पना भी नहीं कर सकता था कि मैं एक्टर बन सकता हूं.”\nजब इरफान खान NSD में पढ़ते तो उस दौरान उनके पिता का निधन हो गया था. ऐसे में घर की जिम्मेदारी उन पर आ गई थी. घर की जिम्मेदारियां निभाते हुए दूसरी तरफ उन्हें फिक्र अपने करियर की भी थी. वहीं पिता के चले जाने के बाद घर में पैसों की कमी भी होने लगी थी.\nइरफान ने बताया-\n“जब मैं जयपुर में था और मुझे साइकिल लेनी थी. लेकिन पैसे नहीं थे. उस दौरान मैंने दो बच्चों को ट्यूशन पढ़ाना शुरू कर दिया था. उस समय मुझे करीब 15 रुपये महीना मिला करता था. उन्हीं पैसों को जोड़कर मैंने साइकिल खरीदी थी.”\n“बचपन में हमारे घर में पॉकेट मनी का कोई कॉन्सेप्ट नहीं हुआ करता था. माता- पिता कहते थे किसी भी चीज की जरूरत हो तो बता देना, लाकर दे देंगे.”\nपैसे कमाने के लिए इरफान ने पिताजी की दुकान में भी काम किया था. पिता के निधन के बाद वह परिवार की जिम्मेदारी तो निभा रहे थे. लेकिन उनका एक्टर बनने का सपना पीछे छूटा जा रहा था.\nऐसे में इरफान के छोटे भाई ने परिवार की पूरी जिम्मेदारी उठा ली और इरफान को घर की जिम्मेदारियों से मुक्त कर दिया. जिसके बाद इरफान ने NSD में अपनी पढ़ाई जारी रखी और कुछ साल बाद एक्टिंग की दुनिया के चमकते हुए सितारे के रूप में उभर कर सामने आए थे.\nऔर आज वो समय आ गया. जब यह चमकता सितारा अपनी चमक कहीं और बिखेरने चला गया.\nTags:irrfan khan, madari, national school of drama, NSD, rajasthan, इरफान खान, नेशनल स्कूल ऑफ ड्रामा\nइरफान खान को जानने के लिए ये 20 यादगार डायलॉग हैं बेहद जरुरी\nराजा मान सिंह हत्याकांड: सात बार के निर्दलीय विधायक पर पुलिस ने क्यों बरसाई थीं…\nशर्मनाक… मीलों तय किया सफर और मिला शौचालय में ठिकाना\n…जब इरफान ने रणबीर के पिता बनने से कर दिया इनकार!


‘धूम 3’ ने बनाया सबसे बड़ी ओपनिंग का रिकॉर्ड\nDecember 21, 2013 December 21, 2013 admin0Comments Aamir Khan, Chennai Express, Dhoom 3, Hrithik Roshan, Krrish 3, Shah Rukh Khan\nमुंबई, एससी संवाददाता : अगर यशराज फ़िल्म्स की तरफ से जारी आंकड़ों को सच मानें, तो ‘धूम 3’ ने उम्मीदों के मुताबिक़ ओपनिंग डे पर रिकॉर्ड तोड़ बिजनेस किया है।\nबैनर की तरफ से जो कलेक्शंस बताए जा रहे हैं, उसके हिसाब से ‘धूम 3’ ने रिलीज़ के पहले दिन देश में ₹ 36.22 करोड़ और ओवरसीज़ में ₹ 20.20 करोड़ का कलेक्शन किया है।\nयानि पहले ही दिन फ़िल्म ₹ 56.42 करोड़ कमा चुकी है, जो अपने आप में एक रिकॉर्ड है।\nडोमेस्टिक मार्केट में ओपनिंग डे पर सबसे ज़्यादा कमाई करने वाली फ़िल्म बन गई है ‘धूम 3’। आमिर ख़ान की इस फ़िल्म ने शाह रूख़ ख़ान की ‘चेन्नई एक्सप्रेस’ का रिकॉर्ड तोड़ दिया है।\n‘चेन्नई एक्सप्रेस’ ने डॉमेस्टिक बॉक्स ऑफ़िस पर पहले दिन ₹ 33.10 करोड़ का बिजनेस किया था।\nग़ौर करने वाली बात ये भी है, कि ‘धूम 3’ नॉन हॉलीडे पर रिलीज़ हुई है, जबकि ‘चेन्नई एक्सप्रेस’ ईद की छुट्टियों में रिलीज़ हुई थी।\nदेश में ₹ 36.22 करोड़ के कलेक्शन के साथ ‘धूम 3’ ने ‘कृष 3’ का एक दिन में सबसे ज़्यादा कमाई करने का रिकॉर्ड भी ध्वस्त किया है। दीवाली पर रिलीज़ हुई ऋतिक रोशन स्टारर ‘कृष 3’ ने चौथे दिन ₹ 35.91 करोड़ की कमाई की थी।\n‘धूम 3’ की इस रफ़्तार को देखते हुए माना जा रहा है, कि फ़िल्म ओपनिंग वीकेंड यानि शुक्रवार, शनिवार और रविवार को मिलाकर ₹ 100 करोड़ से ज़्यादा का क़रोबार कर लेगी। अगर ऐसा होता है, तो ‘धूम 3’ ‘चेन्नई एक्सप्रेस’ का एक और रिकॉर्ड तोड़ेगी- ओपनिंग वीकेंड में ₹ 100 करोड़ का बिजनेस।\nहालांकि, ‘धूम 3’ के कलेक्शंस की रफ़्तार ‘चेन्नई एक्सप्रेस’ के मुक़ाबले ज़्यादा है, क्योंकि किंग ख़ान की सबसे बड़ी हिट के ओपनिंग वीकेंड कलेक्शंस में पेड प्रीव्यूज़ के ₹ 6.75 करोड़ भी शामिल हैं।\n← ‘The Good Road’ to Oscars Ends Here!\nअब हीरोइन नहीं कहती – भगवान के लिए मुझे छोड़ दो! →\n‘सिंघम रिटर्न्स’ बनी साल की सबसे बड़ी अोपनर


बड़ा खुलासा! तो इसलिए बचपन में जोर-जोर से पढ़ने के लिए कहा जाता है- हरिभूमि, Haribhoomi\nज्यादातर लोगों को ये याद होगा कि बचपन में उनके पेरेंट्स कहते थे कि जोर-जोर से पढ़ों। आवाज ऊंची करके फिर कोई लेसन याद करो। दरअसल, जोर-जोर से कोई भी चीज पढ़ने से याददाश्त तेज होती है।\nटीम डिजिटल/हरिभूमि, दिल्ली18 July 2018 4:52 PM GMT\nज्यादातर लोगों को ये याद होगा कि बचपन में उनके पेरेंट्स कहते थे कि जोर-जोर से पढ़ों। आवाज ऊंची करके फिर कोई लेसन याद करो। दरअसल, जोर-जोर से कोई भी चीज पढ़ने से याददाश्त तेज होती है। हाल ही में हुई एक रिसर्च में इस बात का खुलासा हुआ है कि तेज स्वर में बोलकर पढ़ने से याददाश्त तेज होती है।\nरिसर्च में यह बात बताई गई कि जोर-जोर से बोलने और सुनने की दोहरी प्रक्रिया का याददाश्त पर पॉजिटिव इफेक्ट डालता है।\nजोर-जोर से बोलने और फिर वही शब्द सुनने से वह चीजें जानी-पहचानी सी लगने लगती हैं और यही वजह है कि वह ज्यादा दिनों तक दिमाग में रहती है।\nसाथ ही उसकी इमेज भी ज्यादा दिनों तक दिमाग में बने रहने के चांसेस रहते हैं। हिन्दुस्तान की रिपोर्ट के मुताबिक कनाडा स्थित वाटरलू यूनिवर्सिटी के प्रो. कोलिन एम. मैकलियोड ने बताया कि रिसर्च में और भी कई चीजें पाई गई हैं।\nएक्टिवनेस के कारण व्यक्ति में सीखने और किसी चीज को याद रखने का फायदा होता है। जब कोई व्यक्ति किसी भी चीज को ज्यादा एक्टिवनेस के साथ देखता या पार्ट लेता है तो वह ज्यादा समय तक उसके माइंड में याद रहता है। साथ ही वह मेमोरेबल बन जाता है।\nशोधकर्ताओं ने चार तरीके से पढ़ने की प्रक्रिया की एनालिसिस करते हुए यह नतीजा निकाला है कि तेज आवाज में पढ़ने से याददाश्त तेज होती है।\nइन चार तरीकों में शांत होकर पढ़ना, किसी को सुनाकर पढ़ना, पढ़कर रिकॉर्ड करके सुनना और जोर से पढ़ना शामिल किया गया था।\nइसी के आधार पर निष्कर्ष निकाला गया कि जोर से पढ़ने का प्रभाव याददाश्त के लिए बेस्ट है। बता दें कि ये रिसर्च 'मेमोरी' मैग्जीन में प्रकाशित हुई थी।\nreading loud benefits reading book in loud voice High tone reading memory study health tips latest health news health lifestyle तेज आवाज में पढ़ने के फायदे ऊंचे स्वर पढ़ना याददाश्त अध्ययन हेल्थ टिप्स हेल्थ लाइफस्टाइल


परमवीर अलबर्ट एक्का स्टेडियम में जिला एथलेटिक्स संघ द्वारा जिला स्तरीय क्रॉस कंट्री रेस का आयोजन | BNN BHARAT NEWS\nपरमवीर अलबर्ट एक्का स्टेडियम में जिला एथलेटिक्स संघ द्वारा जिला स्तरीय क्रॉस कंट्री रेस का आयोजन\nगुमला: परमवीर अलबर्ट एक्का स्टेडियम में जिला एथलेटिक्स संघ द्वारा जिला स्तरीय क्रॉस कंट्री रेस का आयोजन किया गया. अंडर-14, अंडर-16, अंडर-18 व अंडर-20 वर्ग का रेस हुआ. इसमें जिले के 200 से अधिक बालक व बालिका खिलाड़ियों ने भाग लिया. दो किमी, चार किमी, छह किमी, आठ किमी व 10 किमी रेस हुआ. मुख्य अतिथि प्रशिक्षु आईएएस मनीष कुमार थे.\nविजेता खिलाड़ियों को अतिथि व आयोजन समिति के लोगों द्वारा प्रमाण पत्र देकर सम्मानित किया गया. मुख्य अतिथि मनीष कुमार ने कहा कि गुमला के आप टैलेंट हैं. आप में वो टैलेंट है, जो किसी में नहीं है. इसलिए आपसे गुमला को काफी उम्मीदें हैं. आप बेहतर करें. ताकि आपका व गुमला का नाम रोशन हो. उन्होंने कहा कि मैं दौड़ का शौकीन हूं. प्रत्येक दिन मैं खुद छह किमी दौड़ता हूं. क्योंकि मुझे स्वस्थ रहना है. शुरू में तीन किमी दौड़ता था. धीरे-धीरे छह किमी तक दौड़ने लगा. मतलब कि लगातार अभ्यास से हम बेहतर कर सकते हैं. गुमला में बालक व बालिका खिलाड़ियों को संसाधन मिले. खानपान अच्छा हो, तो निश्चित रूप से यहां के खिलाड़ी आगे बढ़ेंगे. गुमला के कई खिलाड़ी राज्य व राष्ट्रीय स्तर में भाग लिया है. खेल के साथ पढ़ाई जरूर है. जो हारे हैं. वे निराश न हो. आप मन में ये बात जरूर बैठा ले कि आप जब आने वाले दिनों में किसी प्रतियोगिता में भाग ले तो बेहतर करें. आप अब राज्य स्तर में बेहतर प्रदर्शन करे. मंच का संचालन कमल उरांव ने किया. जबकि पूरे कार्यक्रम की अध्यक्षता एथलेटिक्स संघ के अध्यक्ष फादर रामू विंसेंट मिंज ने किया.\nक्रॉस कंट्री में गुमला की तूती बोलती है : सरवर\nएथलेटिक्स के तकनीकी पदाधिकारी सरवर इमाम ने कहा कि क्रॉस कंट्री का गुमला में पुराना इतिहास रहा है. क्रॉस कंट्री रेस में गुमला का नाम आते ही दूसरे जिला के खिलाड़ियों में हड़कंप मच जाती थी. इसलिए आप अपने दम पर बेहतर करें. गुमला का नाम रोशन करे. इस प्रतियोगिता में जिन खिलाड़ियों का चयन हुआ है. आप सोये नहीं. बेहतर प्रदर्शन करें. चयनित खिलाड़ी अगर आपको लगता है कि मैं आप लोगों की कुछ मदद कर सकता हूं तो आप शाम चार बजे इग्नासियुस स्कूल के ग्राउंड में जरूर आये. मैं उन्हें प्रशिक्षण दूंगा. गुमला से कई खिलाड़ी पैदा हुए हैं जो क्रॉस कंट्री रेस में गुमला का नाम रोशन किया है. अब आप सभी खिलाड़ियों पर गुमला को भरोसा है. आप बेहतर करें. ताकि गुमला का नाम एकबार फिर क्रॉस कंट्री में ऊंचा हो.\n29 दिसंबर को पलामू में है रेस : अध्यक्ष\nएथलेटिक्स संघ गुमला के अध्यक्ष फादर रामू विंसेंट मिंज ने कहा कि आज इस कड़ाके की ठंड में आप सभी खिलाड़ियों ने अपनी प्रतिभा दिखायी है. अब आप आगे बेहतर करने का प्रयास करे. इस क्रॉस कंट्री रेस को सफल बनाने में सभी का योगदान रहा है. 29 दिसंबर को पलामू में आयोजित प्रतियोगिता में आप खिलाड़ी गुमला जिला का प्रतिनिधित्व करेंगे. आप लोगों ने जिस प्रकार गुमला में अपनी प्रतिभा का लोहा मनवाया है. उसकी प्रकार पलामू में भी राज्य स्तरीय प्रतियोगिता में गुमला का नाम रोशन करें. एथलेटिक्स संघ गुमला के संरक्षक सह पत्रकार दुर्जय पासवान ने कहा है कि गुमला ने खेल में नाम कमाया है. यह नाम इसबार फिर क्रॉस कंट्री रेस में कमाना है. आप खिलाड़ियों पर गुमला जिला की नजर है. आप बेहतर करेंगे तो आपका और गुमला दोनों का नाम होगा.\nरेस को सफल बनाने में इनका रहा योगदान\nफादर रामू विंसेंट मिंज, फादर मनोहर खोया, फादर कल्याण, सरवर इमाम, प्रभात रंजन तिवारी, प्रदीप राम, कमल उरांव, जितेंद्र कच्छप, मनोज साहू, कार्तिक उरांव, सुभाष धनवार, आनंद कुजूर, संदीप कुमार गुप्ता, तबरेज आलम, मेटेजी, राजू, सुमित सहित कई लोग थे. वहीं प्रतियोगिता में विधि व्यवस्था को लेकर गुमला पुलिस अलर्ट थी. जगह-जगह पर पुलिस फोर्स तैनात थी. दौड़ के दौरान खिलाड़ियों को किसी प्रकार की परेशानी न हो. इसका पूरा ख्यान रखा जा रहा था.\nकुहासे के बीच खिलाड़ियों ने खेल के क्षेत्र में भविष्य बनाने के लिए दौड़ लगाये. जिसमें अंडर-14 बालक वर्ग में प्रथम सतीश उरांव, द्वितीय बिलेंद्र उरांव, तृतीय दिनेश महतो रहा. अंडर-14 बालिका में प्रथम चंद्रमुनी उरांव, द्वितीय सीमा पन्ना, तृतीय अलका इंदवार रही. अंडर-16 बालक वर्ग में प्रथम सुशील उरांव, द्वितीय परमेश्वर उरांव, तृतीय सुमित उरांव रहा. वहीं अंडर-16 बालिका वर्ग में प्रथम अगाथा एक्का, द्वितीय नीलम तिर्की व तृतीय सुधा अंकिता तिर्की रही. अंडर-18 बालक वर्ग में प्रथम जगदीश उरांव, द्वितीय किशुन उरांव, तृतीय जगनारायण सिंह रहा. अंडर-18 बालिका वर्ग में प्रथम पुनिया कुमारी, द्वितीय ललिता इंदवार, तृतीय प्रिया टेटे रही. अंडर-20 बालक वर्ग में प्रथम कमलेश उरांव, द्वितीय चंद्र उरांव, तृतीय धर्मेंद्र उरांव रहा. ओपेन बालक वर्ग में प्रथम शिव कुमार उरांव, द्वितीय सुनील उरांव व तृतीय स्थान पर सुमित उरांव रहा. वहीं बालिका वर्ग के ओपेन में प्रथम चंद्रमुनी कुमारी रही.\nTags: atheleticsDistrict Athletics Association organized district level cross country race at Paramveer Albert Ekka StadiumGumla NewsJharkhand NewsNews in HindiRanchi Newsपरमवीर अलबर्ट एक्का स्टेडियम में जिला एथलेटिक्स संघ द्वारा जिला स्तरीय क्रॉस कंट्री रेस का आयोजन\nमैं गारंटी लेता हूं कि अल्पसंख्यकों की उपेक्षा नहीं होगी: CM नीतीश


इंग्लैंड ने हथियाया क्रिकेट वर्ल्ड कप | दुनिया | DW | 14.07.2019\nइंग्लैंड ने एक रोमांचक फाइनल में न्यूजीलैंड को हराकर अपना पहला क्रिकेट वर्ल्ड कप खिताब जीत लिया. रेगुलर मैच के बराबरी पर खत्म होने के बाद फैसला सुपर ओवर में छह बॉलों की प्रतिस्पर्धा के बाद हुआ. इंग्लैंड ने पहली बार विश्व कप जीता है. वह चौथी बार फाइनल में पहुंची थी. आईसीसी विश्व कप-2019 का फाइनल मुकाबला रविवार को लॉडर्स मैदान पर खेला गया. यह विश्व कप का पहला फाइनल है जो सुपर ओवर में गया है.\nन्यूजीलैंड ने पहले बल्लेबाजी करते हुए 50 ओवरों में आठ विकेट के नुकसान पर 241 रन बनाए थे. इंग्लैंड की टीम भी 50वें ओवर की आखिरी गेंद पर अपने सभी विकेट खोकर 241 रन बना पाई. इस वजह से यह मैच सुपर ओवर में गया. सुपर ओवर में इंग्लैंड ने न्यूजीलैंड के सामने 16 रनों की चुनौती रखी. सुपर ओवर में भी मैच टाई रहा और इंग्लैंड को ज्यादा बाउंड्रीज मारने के कारण विजेता घोषित किया गया.\nइंग्लैंड के लिए इस मैच में सबसे ज्यादा रन बेन स्टोक्स ने बनाए. उन्होंने 98 गेंदों पर पांच चौके और दो छक्कों की मदद से नाबाद 84 रन बनाए. जोस बटलर ने 59 रन बनाए. टॉस जीतकर पहले बल्लेबाजी का फैसला करने वाली कीवी टीम के लिए हेनरी निकोलस ने अर्धशतक जमाया जिसकी बदौलत कीवी टीम 50 ओवरों में आठ विकेट खोकर 241 रन बना सकी. निकोलस ने 77 गेंदों का सामना कर चार चौकों की मदद से 55 रनों की पारी खेली. टॉम लाथम ने 47 और कप्तान केन विलियम्सन ने 30 रनों का योगदान दिया. इंग्लैंड के लिए क्रिस वोक्स और लियाम प्लकंट ने तीन-तीन विकेट लिए.\nइस साल के आईसीसी विश्व कप में एक समय ऐसा लग रहा था कि विश्व कप के किसी एक संस्करण में सर्वाधिक रन बनाने का भारत के महान बल्लेबाज सचिन तेंदुलकर का 16 साल पुराना रिकॉर्ड टूट जाएगा, लेकिन ऐसा नहीं हुआ. फाइनल में न्यूजीलैंड के कप्तान केन विलियम्सन और इंग्लैंड के जो रूट सचिन के बनाए रिकॉर्ड को तोड़ सकते थे. लेकिन, दोनों सस्ते में पवेलियन लौट गए और सचिन का रिकॉर्ड बदस्तूर कायम है. सचिन के नाम विश्व कप के किसी एक संस्करण में सबसे अधिक 673 रन बनाने का रिकॉर्ड है. इस रिकॉर्ड को तोड़ने के लिए विलियम्सन को 126 रन और बनाने थे, लेकिन वह लॉर्डस के ऐतिहासिक मैदान पर हुए फाइनल में इंग्लैंड के खिलाफ मात्र 30 रन ही बना सके. विलियम्सन के नाम इस विश्व कप में 10 मैचों से 578 रन रहे.\nसचिन तेंडुलकर ने 2003 विश्व कप में 11 मैचों की 11 पारियों में 61.18 की औसत से कुल 673 रन बनाए थे. इसमें छह अर्धशतक और एक शतक शामिल था. सचिन का सर्वोच्च व्यक्तिगत स्कोर 152 रन रहा था. उनके रिकॉर्ड को तोड़ने के लिए जो रूट को 125 रन और बनाने थे, लेकिन वह फाइनल में मात्र सात रन ही बना सके. रूट के नाम इस विश्व कप में 556 रन रहा. मौजूदा विश्व कप में भारत के रोहित शर्मा ने सबसे अधिक 648 रन बनाए.\nइस फाइनल को जीतने वाली टीम इतिहास रचने वाली थी. लेकिन मैच ने भी इतिहास रच दिया. पहली बार विश्वकप का फाइनल टाई हुआ. नतीजे के लिए हुआ सुपर ओवर भी टाई हुआ. और फिर इंग्लैंड ने पहली बार विश्वकप जीत लिया. (14.07.2019)\nकीवर्ड क्रिकेट, वर्ल्ड कप, न्यूजीलैंड, इंगलैंड


Title: जल सवहन-तंत्र किस प्राणी संघ की विशिषटता हे जो चलने तथा भोज्ञन पकड़ने मे है ?\nDescription: This isaMost important question of gk exam. Question is : जल सवहन-तंत्र किस प्राणी संघ की विशिषटता हे जो चलने तथा भोज्ञन पकड़ने मे है ? , Options is : 1. कोडेटा, 2. हेमिकार्ड्टा, 3.साइक्लोज़्टॉमेटा, 4. एकाइनोडमे॔टा, 5. NULL\nThis isaMost important question of gk exam. Question is : जल सवहन-तंत्र किस प्राणी संघ की विशिषटता हे जो चलने तथा भोज्ञन पकड़ने मे है ? , Options is : 1. कोडेटा, 2. हेमिकार्ड्टा, 3.साइक्लोज़्टॉमेटा, 4. एकाइनोडमे॔टा, 5. NULL


08 Sep, 2020, 12:21 pm\nविश्व स्वास्थ्य संगठन (डब्ल्यूएचओ) के मुताबिक मानसिक स्वास्थ्य, “कुशलता की वह अवस्था है जिसमें किसी भी व्यक्ति को अपनी क्षमताओं का अंदाजा होता है तथा वह जीवन के रोजमर्रा के तनावों का सामना करने के साथ सार्थक उत्पादकता वाले काम कर पाता है और इसके चलते वह अपने समुदाय विशेष के लिए भी कुछ कर पाने में सक्षम होता है।”\nअगर विस्तार से कहा जाए तो मानसिक स्वास्थ्य किसी व्यक्ति के दिमागी स्थिति की ओर संकेत करता है जिसमें उसकी भावनाएं और विचार दोनों शामिल हैं। ये रोजमर्रा के जीवन में हमारे व्यवहार और सामाजिक दायरे में हमारे बर्ताव को प्रभावित करते हैं।\nयहां विचार का तात्पर्य संज्ञानात्मक कार्यक्षमता है जिसमें विभिन्न मानसिक क्षमताएं शामिल हैं- किसी नई धारणा को अपनाना, तार्किकता का इस्तेमाल, जानकारी को याद रखना, समस्या को हल करना और निर्णायात्मक फैसले लेने के कौशल के साथ-साथ ध्यान देने में सक्षम होना।\nमानसिक स्वास्थ्य वर्णक्रम पर अवस्थित होता है। शारीरिक स्वास्थ्य की तरह ही मानसिक स्वास्थ्य अच्छा हो सकता है या फिर ख़राब हो सकता है। लेकिन यह दोनों स्थितियां कभी स्थिर नहीं होतीं। किसी का मानसिक स्वास्थ्य कैसा है यह विचारों और भावनाओं को प्रभावित करने वाले विभिन्न कारकों पर निर्भर करता है और इससे हमारा बर्ताव या व्यवहार तय होता है।\nअपने मानसिक स्वास्थ्य की जांच करना\nआपका मानसिक स्वास्थ्य कैसा है, इसकी जांच करने के लिए खुद से निम्नांकित सवाल पूछें:\nमैं जीवन के तनावों का सामना करने में कितना सक्षम हूं?\nमैं अपने दैनिक कार्यों को करने में कितना सक्षम हूं?\nमैं दूसरों के साथ कितनी अच्छी तरह जुड़ पा रहा हूं?\n‘किसी तरह ज़िंदा हूं’ और ‘खुशहाल हूं’ के बीच मैं कहां हूं?\nइन सवालों पर विचार करते समय, ध्यान रहे कि ये सवाल व्यक्तिनिष्ठ हैं। जब खुद को इन सवालों पर आंके तो ख्याल रहे कि आपके औसत कामकाजी क्षमता की तुलना में ही बेहतर या ख़राब का आकलन हो सकता है।


सूडान में भारतीय शांति सैनिकों की मौत | दुनिया | DW | 09.04.2013\nदक्षिणी सूडान में संयुक्त राष्ट्र के एक काफिले पर विद्रोहियों के हमले में पांच भारतीय शांति रक्षकों की मौत हुई है. घात लगाकर किए विद्रोहियों के हमले में चार भारतीय शांति रक्षक घायल भी हुए हैं.\nदक्षिणी सूडान के विदेश मंत्रालय के प्रवक्ता सैयद अकबरुद्दीन ने बताया, "भारत के पांच शांति सैनिक आज सुबह जोंगलाइ राज्य में हुए हमले में मारे गए हैं. इस हमले में घायलों को हेलीकॉप्टर से जूबा ले जाया गया है." पांच सैनिकों के अलावा सात आम नागरिकों के भी मारे जाने की बात कही जा रही है. संयुक्त राष्ट्र के प्रवक्ता लियाम मैक डोवेल ने नागरिकों के मरने की बात तो कही लेकिन संख्या बताने से इनकार कर दिया. हमला जिस काफिले पर हुआ वह दक्षिणी सूडान के पिबोर से बोर शहर जा रहा था.\nघायल सैनिकों के इलाज के साथ ही मारे गए भारतीय सैनिकों के शव को वापस लाने के इंतजाम किए जा रहे हैं. सूत्रों से मिली जानकारी के मुताबिक भारतीय राजदूत ने संयुक्त राष्ट्र के विशेष प्रतिनिधी और सूडान मिशन की प्रमुख हिल्डे जॉन्सन से मुलाकात कर सारी जानकारी ली और इंतजामों में उनके साथ सहयोग कर रहे हैं.\nसूडान में संयुक्त राष्ट्र के नेतृत्व में 2,200 शांति सैनिक के दो बटालियन तैनात हैं. इनमें से एक जोंगलाई में है जबकि दूसरा मलाक्कल में. इससे पहले भी इन शांति सैनिकों पर हमला हुआ है. पिछले महीने ही एक भारतीय सैनिक को गोली मार कर घायल कर दिया गया था. भारत एशिया से पहला देश था जिसने दक्षिणी सूडान की राजधानी जूबा में अपना वाणिज्य दूतावास खोला. 2007 में वाणिज्य दूतावास खोलने के बाद9जुलाई 2011 को जब दक्षिणी सूडान अलग देश बना तो उसे उसी दिन से मान्यता देने वाले देशों में भारत भी शामिल था. सूडान की आजादी के जश्न में शामिल होने खुद भारत की तत्कालीन राष्ट्रपति प्रतिभा पाटिल भी एक प्रतिनिधिमंडल के साथ मौजूद थीं. हिल्डे जॉन्सन ने एक संक्षिप्त बयान जारी कर हमले की निंदा की है. भारत संयुक्त राष्ट्र के शांति मिशनों में मदद करने वाले प्रमुख देशों में है.\nदक्षिणी सूडान की सैन्य प्रवक्ता कर्नल फिलिप अगुअर ने हमले के लिए विद्रोही नेता डेविड याऊ याऊ के गुट पर आरोप लगाय है. यह विद्रोही गुट पिछले कई महीनों से सक्रिय है. अगुअर ने कहा, "निश्चित रूप से यह हमला डेविड याउ याउ के लड़ाकों ने किया है. वे लोग सूडान की सेना पर भी पिछले छह महीनों से हमला कर रहे हैं."\nदक्षिणी सूडान जुलाई 2011 में सूडान से कई दशकों के गृहयुद्ध के बाद अलग हुआ हालांकि दोनों पक्ष अलग होते वक्त भी कई मुद्दों पर सहमति नहीं बना पाए. इनमें तेल के निर्यात और सीमा से जुड़े मामले हैं. सूडान के दोनों ही हिस्सों में अशांति फैली हुई है. दोनों देश एक दूसरे पर अशांति फैलाने का आरोप लगाते हैं. सूडान की राजधानी खारतूम में नेताओं ने इस बात से इनकार किया है कि उनका देश याउ याउ के गुट को हथियार दे रहा है.\nएनआर/एजेए(डीपीए, पीटीआई, एएफपी)\nसूडान में संयुक्त राष्ट्र मिशन की वेबसाइट\nकीवर्ड India, Sudan, UN, शांति सैनिक, संयुक्त राष्ट्र, सूडान


Policeman his wife and others beaten up neighbour family Sehore Madhya Pradesh Police cctv - मध्य प्रदेश : कांस्टेबल के परिवार ने पड़ोसी पर किया लाठी-डंडों से हमला, बंदूक भी लहराई, घटना CCTV में कैद\nहोममप्र - छत्तीसगढ़मध्य प्रदेश : कांस्टेबल के परिवार ने पड़ोसी पर किया लाठी-डंडों से हमला, बंदूक भी लहराई, घटना CCTV में कैद\nवैशाली नगर में रहने वाला पुलिसकर्मी दरियाब सिंह अपने पड़ोसी को गुंडे बुलवाकर रॉड, लाठी-डंडे और बंदूक से हमला करने की धमकी दे रहा है.\nReported by अनुराग द्वारी, Edited by राहुल सिंह, Updated: 31 मई, 2020 3:52 PM\nबैंककर्मी से मारपीट की घटना सीसीटीवी में कैद हो गई. (सांकेतिक तस्वीर)\nमध्य प्रदेश के सीहोर की घटना\nकांस्टेबल के परिवार ने की मारपीट\nमारपीट की घटना सीसीटीवी में कैद\nमध्य प्रदेश (Madhya Pradesh) के सीहोर (Sehore) के एक पुलिस कांस्टेबल का वीडियो इन दिनों सोशल मीडिया पर खूब वायरल हो रहा है. वीडियो में वह अपने पड़ोसी को पीटते हुए और बंदूक लहराते हुए दिखाई दे रहा है. वैशाली नगर में रहने वाला पुलिसकर्मी दरियाब सिंह अपने पड़ोसी को गुंडे बुलवाकर रॉड, लाठी-डंडे और बंदूक से हमला करने की धमकी दे रहा है. वीडियो सोशल मीडिया पर जमकर वायरल हो रहा है. पुलिस अधिकारी अभी इस मामले में कुछ भी कहने से बच रहे हैं.\nमध्यप्रदेश के होशंगाबाद में गोरक्षा दल के जिला प्रमुख की हत्या, CCTV में कैद हुई वारदात\nमिली जानकारी के अनुसार, बैंककर्मी ओमप्रकाश चंद्रवंशी वैशाली नगर के गुडभेला में अपने परिवार के साथ रहते हैं. उनके परिवार में उनकी पत्नी और दो बच्चे हैं. पिछले एक साल से इनका पड़ोसी दरियाब सिंह से विवाद चल रहा है. ओमप्रकाश की पत्नी ममता ने बताया कि एक साल से दरियाब सिंह की पत्नी गाली-गलौज कर डराती है और धमकी देती थी कि उसका कोई कुछ नहीं कर सकता. बीते दिन पुलिस आरक्षक और आरक्षक की पत्नी ने कुछ अन्य लोगों के साथ मिलकर ओमप्रकाश पर रॉड और बंदूक से जानलेवा हमला कर दिया.\nमारपीट और जानलेवा हमले की यह पूरी घटना पास में लगे सीसीटीवी कैमरे में कैद हो गई. सीसीटीवी कैमरे में साफ-साफ दिख रहा है दरियाब सिंह की पत्नी और 3-4 युवकों ने किस तरह रॉड और बंदूक से पीड़ित परिवार पर जानलेवा हमला किया. फिलहाल पुलिस अधिकारी इस मामले में अभी कुछ भी कहने से बच रहे हैं.\nVIDEO: बिहार : पानी को लेकर क्वारंटाइन सेंटर में हुई हाथापाई\nPoliceman SehoreMadhya Pradesh PoliceSehore Police


काशी में लकड़ी पर उकेरा राम दरबार\nअयोध्या में राम मंदिर के शिलान्यास के बाद एक ओर अयोध्या में पर्यटकों की आमद बढ़ी है, वहीं काशी के हुनरमंद कारीगरों की लकड़ी पर उकेरी गई राम दरबार की मूर्तियों की मांग बढ़ी है.\nApr 14, 2022, 07:40 pm IST\nin भारत, उत्तर प्रदेश, संस्कृति\nअयोध्या में राम मंदिर के शिलान्यास के बाद एक ओर अयोध्या में पर्यटकों की आमद बढ़ी है, वहीं काशी के हुनरमंद कारीगरों की लकड़ी पर उकेरी गई राम दरबार की मूर्तियों की मांग बढ़ी है. वाराणसी में आने वाले पर्यटक भी राम दरबार की मूर्तियों को विशेष रूप से पसंद कर रहे हैं. शिव की नगरी काशी में अयोध्या के रामदबार की मूर्तियों को लकड़ी पर उकेरा जा रहा है.\nराम की नगरी अयोध्या और शिव की नगरी काशी का धार्मिक संबंध पहले से रहा है. अब काशी और अयोध्या का व्यावसायिक संबंध भी बन रहा है. वाराणसी में लकड़ी के खिलौना उद्योग में अब राम दरबार की मूर्तियां भी बन रही हैं. लकड़ी के खिलौना उद्योग से जुड़े अमर अग्रवाल और बिहारी लाल अग्रवाल ने बताया कि काशी विश्वनाथ धाम के लोकार्पण और अयोध्या में राम मन्दिर के शिलान्यास के बाद पर्यटकों की संख्या बहुत तेजी से बढ़ रही है. इससे लकड़ी के खिलौना उद्योग को काफी मदद मिली है. कोरोना के बावजूद अगले एक साल तक के लिए ऑर्डर मिल चुका है.\nवाराणसी जिला उद्योग के उपायुक्त वीरेंद्र कुमार ने बताया कि पिछले कुछ समय से वाराणसी के लकड़ी उद्योग को काफी आर्डर मिल रहे हैं. राम दरबार की मांग ज्यादा आ रही है. लकड़ी के ख़िलौना उद्योग से जुड़े लोगों का कहना कि अयोध्या में आने वाले धार्मिक पर्यटकों को लकड़ी पर उकेरी गई राम दरबार की मूर्तियो बेहद पसंद आ रही है. अयोध्या के व्यापारी भी इन मूर्तियों का आर्डर देकर बनवा रहे हैं. अन्य जगहों से भी इन मूर्तियों के ऑर्डर आ रहे हैं. बता दें कि मुख्यमंत्री योगी आदित्यनाथ ने जीआई और ओडीओपी उत्पादों को उपहार में देने की अपील की थी. उसके बाद से बनारस के लकड़ी खिलौना उद्योग को काफी लाभ मिला है.\nTopics: वाराणसी जिला उद्योगराम की नगरी अयोध्याशिव की नगरी काशीबनारस के लकड़ी खिलौना उद्योग\nजल्द ही लोकार्पित होगा बुंदेलखंड एक्सप्रेस-वे


भ्रामम ट्विटर रिव्यू: क्या पृथ्वीराज सुकुमारन स्टारर ने दर्शकों को किया प्रभावित? | भ्रामम समीक्षा - Shiva Music\nप्रकाशित: गुरुवार, अक्टूबर 7, 2021, 1:36 [IST]\nभ्राममी, बॉलीवुड की आधिकारिक मलयालम रीमेक हिट\nअंततः अमेज़न प्राइम वीडियो और विदेशों में सिनेमाघरों पर रिलीज़ हो गई है। फिल्म, जिसमें पृथ्वीराज सुकुमारन मुख्य भूमिका में हैं, ने अनुभवी छायाकार-फिल्म निर्माता रवि के चंद्रन के मलयालम निर्देशन की शुरुआत की है।\nभ्राममी, जैसा कि प्रमुख व्यक्ति पृथ्वीराज ने एक साक्षात्कार में कहा, दृश्य-दर-दृश्य रीमेक नहीं है, बल्कि इसका एक मजेदार संस्करण है\nपृथ्वीराज सुकुमारन ने मूल रूप से आयुष्मान खुराना द्वारा निभाई गई भूमिका निभाई है। ममता मोहनदास ने अंधधुन से तब्बू की भूमिका को दोहराया है, जबकि राशी खन्ना उस चरित्र में दिखाई दी हैं जो मूल में राधिका आप्टे द्वारा निभाई गई थी।\nरे मैथ्यू नाम के एक पियानोवादक के इर्द-गिर्द घूमती है जो अंधा होने का दिखावा करता है। फिल्म बताती है कि कैसे रे को अपराधों के जाल में फंसाया जाता है, जो कि उदय कुमार नाम के एक पुराने फिल्म स्टार की हत्या से शुरू होता है।\nअपने मूल के जादू को फिर से बनाने का प्रबंधन? पढ़िए दर्शकों का पृथ्वीराज स्टारर फिल्म के बारे में क्या कहना है, यहां…\n: अंधाधुन का बड़े करीने से निष्पादित रीमेक।\nअच्छा प्रदर्शन और ठीक तकनीकी पक्ष@पृथ्वीआधिकारिक\nअच्छा प्रदर्शन करता है@राशी खन्ना_\nकुल मिलाकर एक वफादार रीमेक।\n– Moviemaniac (@Moviemaniac555)\nदिस वन इज़ जस्ट वाह😯🔥\nपरफेक्ट कास्ट परफेक्ट स्टोरी, म्यूजिक, एन सिनेमैटोग्राफी इज\nराशी एन पृथ्वी कॉम्बो दृश्य💝\nवास्तव में बहुत अच्छा है। मुझे पृथ्वीराज बहुत पसंद थे। यहां तक कि अगर यह आश्चर्यजनक था, तो लोग इस पर तरस रहे होंगे। यह एक लोकप्रिय फिल्म का रीमेक बनाने का अभिशाप है। पहले न आने के कारण आप हमेशा बदतर दिखेंगे।\n– टी. वेंकटेश (@ThalaivarRises)\nएक रीमेक जिसने मूल से थोड़ा अधिक मजेदार बना दिया। विशेष रूप से पृथ्वी, ममता, उन्नी और राशि खन्ना का प्रदर्शन\n– कोशी कुरियन (@ कोशी कुरियन9)\nके कुछ हिस्सों\nमेरे लिए काम किया जबकि कुछ कास्टिंग बहुत गलत हो गई। पृथ्वी ने एक अच्छा काम किया, जबकि ममता तब्बू द्वारा सेट किए गए रहस्य को फिर से नहीं बना सकीं\n#Andhadhun. वह कुछ दृश्यों में अच्छी थी लेकिन अधिकांश भाग एक हास्यपूर्ण अभिनय के रूप में समाप्त हुए। राशि खन्ना की डबिंग थी\n– शहरी (उमलयाली)\nभ्रामम: जब थ्रिलर की बात आती है तो पृथ्वीराज सुकुमारन सबसे अच्छा विकल्प क्यों हैं\nबहुप्रतीक्षित परियोजना में सहायक भूमिकाओं में शंकर, जगदीश, अनन्या, सुधीर करमना, लीला सैमसन, नंदना वर्मा और अन्य सहित एक व्यापक स्टार कास्ट है। फिल्म की सिनेमैटोग्राफी खुद डायरेक्टर रवि के चंद्रन ने संभाली है\nभ्राममी. जेक बिजॉय, प्रतिभाशाली संगीतकार, जो के साथ प्रसिद्धि के लिए बढ़े\nअय्यप्पनम कोशियुम, ने गाने और मूल स्कोर की रचना की है।\nवायकॉम 18 स्टूडियोज और एपी इंटरनेशनल द्वारा संयुक्त रूप से निर्मित है।\nकहानी पहली बार प्रकाशित: गुरुवार,7अक्टूबर, 2021, 1:36 [IST]\nपॉल फारब्रेस: अबू धाबी टी10 लीग में क्रिकेट के वार्विकशायर निदेशक से लेकर कोच तक


purana story these gods harassed women got acute cursed - इन देवताओं ने किया था नारी का अपमान, भुगतने पड़े गंभीर परिणाम\nहोमआस्थाइन देवताओं ने किया था नारी का अपमान, भुगतने पड़े गंभीर परिणाम\nWritten by श्यामनंदन, Updated: 16 फ़रवरी, 2017 5:09 PM\nफ़ोटो साभार: isha.sadhguru.org\nडिस्क्लेमर : पौराणिक कहानियों पर आधारित यह आलेख महिलाओं के प्रति सम्मान करने की सीख देता है. इस आलेख का उद्देश्य सिर्फ पौराणिक कथाओं के बारे में जानकारी उपलब्ध कराना है, न कि किसी व्यक्ति की भावनाओं को ठेस पहुंचाना. अतः इस आलेख को केवल पौराणिक कथाओं के ज्ञानवर्धन के अलावा किसी और दृष्टिकोण से न पढ़ें.\nहिंदू धर्म में पुराणों की संख्या 18 बताई गई है, जो अधिकांशतः देवी-देवताओं के नाम पर है. ये पौराणिक ग्रंथ अनेक रहस्यों और रोचक कथाओं से भरे हुए हैं. इनमें कई कथाएं ऐसी हैं, जो स्त्रियों के सम्मान पर जोर देती हैं, लेकिन कुछ कथाएं ऐसी भी हैं, जो महिला पर हुए अत्याचारों को भी बताती हैं. इन पौराणिक कथाओं की एक सबसे अच्छी बात यह है कि जिस किसी ने नारी पर अत्याचार किया, उन्हें श्राप भी मिला. बाद में उन्होंने पश्चाताप भी किया. कहते हैं, पश्चाताप की अग्नि में सब निर्मल हो जाता है.\nपुराणों में वर्णित एक ऐसी ही कथा है 'चंद्रमा' यानी चंद्रदेव की. कहते हैं, वे देवताओं के गुरु बृहस्पति की पत्नी तारा पर मोहित हो गए थे. चन्द्रमा ने छल किया और तारा संग भोग-विलास में लिप्त रहे थे. जब इस पूरे घटनाक्रम का ज्ञान देवगुरु बृहस्पति को हुआ, तो उन्होंने चंद्रदेव को श्राप दे दिया.\nपुराणों में ही वर्णित एक दूसरी कथा है श्रीहरि और वृंदा की. हालांकि श्रीहरि की उद्देश्य इसमें नारी अपमान की नहीं थी. लेकिन परिस्थितियां ऐसी विकट बनीं थी कि उन्हें यह कृत्य करना पड़ा. पुराणों के अनुसार, जालंधर नामक दानव ने देवताओं में त्राहिमाम मचा दी थी. उसकी पत्नी का नाम था वृंदा. वृंदा महान पतिपरायण महिला थी. पुराणों के अनुसार, वृंदा के सतीत्व के कारण जालंधर को पराजित करना असंभव था. तब जगतपालक श्रीहरि ने जालंधर की मृत्यु के लिए एक रणनीति बनाई गई और वृंदा का सतीत्व भंग कर दिया. तब जाकर भगवान शिव जालंधर दानव का वध करने में सफल हो पाए थे. लेकिन वृंदा ने श्रीहरि को श्राप दिया कि वे काले पत्थर में परिणत हो जाएं. कहते हैं, शालिकग्राम के रूप में जिसकी पूजा की जाती है, वह श्रीहरि का शापित रूप ही है.\nऐसी ही एक कथा त्रेतायुग की है. कहते हैं, स्वर्गाधिपति इंद्रदेव गौतम ऋषि की पत्नी अहिल्या पर मोहित हो गए थे. उन्होंने छल से अहिल्या का सतीत्व भंग कर दिया. जब यह बात पुण्य प्रतापी गौतम ऋषि को पता चली तो उन्होंने इंद्रदेव को तो श्राप दिया ही, साथ ही अहिल्या को पत्थर बन जाने का श्राप दिया. लेकिन अहिल्या को दोषी न जानकार उन्होंने अहिल्या से कहा जब भगवान श्रीराम यहां आएंगे तभी उसका उद्धार होगा.\nऊपर वर्णित पौराणिक कथाएं बताती हैं, कि कहीं-न-कहीं नारियों के साथ छल हुआ था. लेकिन चाहे यह छल किसी ने भी किया हो, उसे सदैव गंभीर परिणाम भुगतने पड़े. चाहे वह देवता ही क्यों न हों. इसलिए सदैव नारी और नारीशक्ति का सम्मान करना चाहिए.\nनारियों का अपमानपौराणिक कथाएंपुराणों की प्रसिद्ध कहानियांWoman HarrasmentFamous Story from PuranasPurana Story


Country's longest ROB, know why it is called 'Udta Junction'\nदेश का सबसे लंबा आरओबी, जानिए क्यों कहते हैं 'उड़ता जंक्शन' SEE VIDEO\n676 खंभों पर तैयार होने वाला यह है भारतीय रेलवे का मेगा प्रोजेक्ट.\nPublished: 08 Oct 2021, 10:03 PM IST\nराघवेंद्र चतुर्वेदी @ कटनी. देश के सबसे बड़े 8 लेन एक्सप्रेस-वे और साइलेंट हाईवे के बाद मध्यप्रदेश के नाम जल्द ही एक और बड़ी उपलब्धि जुडऩे वाली है। दरअसल, कटनी जिले में देश का सबसे लंबा रेलवे ओवरब्रिज (आरओबी) बनने जा रहा है। तैयार होने से पहले ही इसे 'उड़ता जंक्शन' के नाम से पहचाना जाने लगा है।\nहालांकि, आधिकारिक तौर पर इसे 'कटनी ग्रेड सेपरेटर' नाम दिया गया है। उड़ता जंक्शन 676 खंभों के ऊपर बनाया जा रहा है। इसमें अब तक 170 खंभों की पाइलिंग का काम जमीन स्तर तक पूरा किया जा चुका है। रेलवे के अधिकारियों की मानें, तो कटनी ग्रेड सेपरेटर पर दिसंबर 2023 तक मालगाडिय़ां दौड़ती नजर आएंगी। इसे खासतौर पर ट्रांसपोर्टेशन व्यवस्था को और बेहतर करने के लिये बनाया जा रहा है।\nफिलहाल कटनी से कोयला लेकर गुजरने वाली ज्यादातर मालगाड़ी बिलासपुर और सिंगरौली की ओर से आती है। इसमें बिलासपुर की ओर से आने वाली मालगाड़ी को झलवारा और सिंगरौली की ओर से आने वाली मालगाड़ी को कटंगीखुर्द से आरओबी में उपर ही उपर मझगवां तक ले जाई जाएगी। 16.08 किलोमीटर लंबी अप लाइन में इन दोनों ही दिशाओं से आने वाली मालगाड़ी पड़रिया के पास एक ट्रैक से आगे बढ़ेंगी। यहां पर आरओबी में जंक्शन होगा।\nमझगवां की ओर से आने वाली मालगाड़ी 18.01 किलोमीटर की डाउन लाइन में बिमरौल नदी के पार बन रही आरओबी में व्हायाडक्ट के माध्यम से अलग होकर झलवारा और कटंगीखुर्द को जाएंगी। पड़रिया और बिमरौल नदी के पास आरओबी में बनने वाले जंक्शन के कारण ही इस आरओबी को उड़ता जंक्शन के नाम से जाना जा रहा है।\nनिर्माण में ताक पर नियम, पास नहीं करवा रहे नक्शा, करवाया भी तो पालन नहीं\nट्राईसाइकिल को लेकर दिव्यांग की कलेक्टर से गुहार, देखें वीडियो\nएक सरकारी निर्माण ऐसा भी, चार साल में 37 फीसदी अब6माह में काम पूरा करने की बात\nट्राईसाइकिल के लिए पैदल चक्कर लगा रहा है दिव्यांग, नहीं सुनी जा रही गुहार\ncovid-19 वैक्सीन के दोनों डोज से होगी स्वास्थ्य की पूरी सुरक्षा\nजयपुर, चंडीगढ़, नागपुर में कटनी के स्टोन की डिमांड, शिल्पकारों की पहली पसंद\nkatni katni latest news katni news mp katni\nनर्मदा के विंध्य पहुंचने में अभी भी कई मुश्किलें\n...जब पंचायत भवन तक पहुंचा बाघ


लॉकडाउन के दौरान पिछले मैचों का विश्लेषण कर खेल में सुधार कर रही है भारतीय हॉकी टीम : श्रीजेश - Indian hockey team is improving the game by analyzing previous matches during lockdown pr sreejesh - Latest News & Updates in Hindi at India.com Hindi\nलॉकडाउन के दौरान पिछले मैचों का विश्लेषण कर खेल में सुधार कर रही है भारतीय हॉकी टीम : श्रीजेश\nअनुभवी गोलकीपर पी.आर. श्रीजेश ने कोरोना वायरस के कारण टोक्यो ओलंपिक के एक साल तक स्थगित होने पर निराशा जताई।\nUpdated: April 14, 2020 8:29 AM IST\nपी आर श्रीजेश (IANS)\nभारतीय हॉकी टीम के अनुभवी गोलकीपर पी.आर. श्रीजेश (PR Sreejesh) ने कोरोना वायरस के कारण टोक्यो ओलंपिक के एक साल तक स्थगित होने पर निराशा जताई है। Also Read - Delhi High Court में स्कूल ट्यूशन फीस को माफ कराने की याचिका पर आज सुनवाई\nभारत ने ओलंपिक में अपना पिछला पदक 1980 में जीता था। उसके बाद से उसे अब टोक्यो ओलंपिक में अपना पदकों का सूखा खत्म करने का मौका था, लेकिन ओलंपिक को 2021 तक के लिए स्थगित कर दिया गया है। Also Read - कर्नाटक के पूर्व सीएम सिद्धरमैया कोरोना पॉजिटिव, ट्वीट से बताया अस्‍पताल में भर्ती हूं\nश्रीजेश ने आईएएनएस से कहा, “ओलंपिक का स्थगित होना निराशाजनक है। हम पिछले एक साल से ओलंपिक पर ही ध्यान लगाए हुए थे। ओलंपिक के लिए क्वालीफाई करने के बाद से हमने हॉकी प्रो लीग में शानदार प्रदर्शन किया। लेकिन कोरोना के आने के कारण सबकुछ बदल गया।” Also Read - कोरोना वार्ड की नर्स बनी CM शिवराज की बहन, PPE किट पहनकर बाँधी राखी, कुछ ऐसे रहा नज़ारा\nउन्होंने कहा कि ओलंपिक स्थगित होने के बावजूद टीम इस बात को सुनिश्चित कर रही है कि ओलंपिक में पदक जीतने पर उसका ध्यान बना रहे।\nभारतीय गोलकीपर ने कहा, “हर कोई मानसिक रूप से ओलंपिक की तैयारी कर रहा है। ओलंपिक में पदक जीतने के लक्ष्य को हासिल करने के लिए हमें पहले दिन से ही अगले 365-400 दिनों तक कड़ी मेहनत करने की जरूरत है। इस समय हमें खुद को फिट रखने की जरूरत है और इस बात की चिंता नहीं करनी है कि आगे क्या होगा। हम उस चीज को नहीं बदल सकते हैं जो हमारे हाथ में नहीं है।”\nलॉकडाउन के बीच भारतीय टीम इस समय बेंगलुरु के भारतीय खेल प्राधिकरण में अभ्यास कर रही है। श्रीजेश ने कहा, ” खिलाड़ी फिटनेस हासिल करने के लिए काम कर रहे हैं। दूरी को ध्यान में रखते हुए हम दो खिलाड़ियों के ग्रुप में अभ्यास कर रहे हैं।”\nउन्होंने साथ ही कहा कि टीम इस समय अपने पुराने मैचों को भी देख रही है और इस बात पर ध्यान दे रही है कि उनसे कहां गलती हुई थी ताकि उन गलतियों को आगामी मैचों में सुधारा जा सके।\nश्रीजेश ने कहा, “हम पिछले मैचों को देख रहे हैं और उसका विश्लेषण कर रहे हैं। हम सब अपने अपने रूम में उन मैचों का वीडियो देख रहे हैं और अपनी अपनी राय दे रहे हैं। मैचों को लेकर हम सवाल करते हैं और कोच ऑनलाइन हमें उसका जवाब दे रहे हैं। हॉकी से जुड़े रहने के लिए हम यही सब कर रहे हैं।”\n31 साल के खिलाड़ी ने इस मुश्किल समय में देशवासियों से व्यक्तिगत स्तर पर अपनी अपनी जिम्मेदारी निभाने की अपील की है।\nश्रीजेश ने कहा, “इस स्थिति में मेरा ये संदेश सभी के लिए है ना कि किसी एक के लिए। कभी कभी हम कहते हैं कि ये मेरी जिम्मेदारी नहीं है, ये किसी और की जिम्मेदारी है। इस बार मेरी ये जिम्मेदारी है कि कोरोना को खुद से दूर रखूं और दूसरों को भी इससे बचने में मदद करूं।”\nCoronavirus PandemicCOVID-19hockeyIndian HockeyPR SreejeshTokyo Olympics\nPublished Date: April 14, 2020 8:27 AM IST\nUpdated Date: April 14, 2020 8:29 AM IST\nउत्तराखंड संघ का सचिव बनने के बाद BCCI उपाध्यक्ष महीम वर्मा ने दिया इस्तीफा


Gujarat: Muslim woman forced to remove headscarf at Prime Minister Narendra Modi event in gandhi nagar on womens day - गुजरात: पीएम नरेंद्र मोदी के इवेंट में महिला सरपंच से निकलवाया हिजाब, महिला आयोग ने बताया- मानव अधिकारों का उल्लंघन - Jansatta\nजम्मू-कश्मीर: पुलवामा में सुरक्षाबलों और आतंकियों के बीच मुठभेड़,2आतंकियों समेत एक नागरिक की मौत\nउरी हमले के आरोप में पकड़े गए दो पाकिस्तानी नाबालिगों को किया गया रिहा, नहीं मिले सबूत, वापस भेजेगी सेना\nगुजरात: पीएम नरेंद्र मोदी के इवेंट में महिला सरपंच से हटवाया हिजाब, महिला आयोग ने बताया- मानव अधिकारों का उल्लंघन\nपुलिस ने इन आरोपों का खंडन किया है, पुलिस का कहना है कि उन्होंने रूटीन जांच की थी।\nजनसत्ता ऑनलाइन March 9, 2017 14:35 pm\nगुजरात में प्रधानमंत्री नरेंद्र मोदी के एक समारोह में एक मुस्लिम महिला सरपंच को कथित तौर पर हिजाब निकालने के लिए मजबूर किया गया। शाहर्बान सैदालवी केरल से आए एक प्रतिनिधि मंडल का हिस्सा थीं, इन्हें महिला दिवस के मौके पर गांधीनगर में आयोजित एक समारोह में महिला सरपंचों को सम्मानित करने के लिए आमंत्रित किया गया था। हालांकि, पुलिस ने आरोपों का खंडन किया है। पुलिस का कहना है कि उन्होंने रूटीन चेकअप किया था जो कि सिक्यूरिटी प्रोटोकॉल का हिस्सा है।\nएनडीटीवी ने अपनी रिपोर्ट में केरल महिला आयोग की सदस्य नूरबीना राशिद के हवाले से लिखा है कि सरपंच सैदालवी को सुरक्षाकर्मियों ने समारोह में हिजाब हटाने के लिए कहा। उन्हें पूरे इवेंट में हिजाब नहीं पहनने दिया गया। समारोह में करीब छह हजार लोगों ने हिस्सा लिया था। सैदालवी के साथ आए 100 सदस्यों के प्रतिनिधि मंडल के लोगों ने याही खान को इस बारे में सूचना दी। रिपोर्ट में याही खान के हवाले से लिखा गया है, ‘जब प्रतिनिधि मंडल के अन्य सदस्यों ने दखल दी तो उन्हें हिजाब एक घंटे बाद वापस दिया गया’\nवीडियो- महिला दिवस 2017: पुरुषों के बराबर वेतन पाने में महिलाओं को लग जाएंगे 150 साल\nNDTV बैंगलोर की उस महिला को न्यूज़ में जगह नहीं देता है जिसके खिलाफ मुस्लिम ओर्गानिज़शन्स ने धमकी दी है गाना के लिए ? प्रधानमंत्री के समारोह के लिए सुरक्षाक की जिम्मेवारी NDTV लेगा की सुरक्षा एजेंसीज ? जिनको सुरक्षा प्रोटोकॉल को नहीं मानना है वह समारोह में नो शामिल हों ? किसी के लिए प्रधानमंत्री की सुरक्षा से समझौता नहीं किया जा सकता है .


वरुण धवन का सोशल मीडिया पर उड़ा मजाक, यूजर्स ने पूछा- बिना चुनाव कैसे डाला वोट\nSat Feb 24 2018 21:37:11 GMT+0530 (IST)\nHome > मनोरंजन > वरुण धवन का सोशल मीडिया पर उड़ा मजाक, यूजर्स ने पूछा- बिना चुनाव कैसे डाला वोट\nSonalika Azad | 2017-02-22 02:57:51.0\nमुंबई. मायानगरी मुंबई में बृहणमुंबई म्‍यूनिसिपल कॉर्पोरेशन (बीएमसी) की 227 सीटों के लिए मंगलवार (21 फरवरी) को वोटिंग की गयी. चुनाव में कई नामी चेहरे भी वोट डालने पहुंचे. इन्हीं नामों में एक नाम था वरुण धवन का. वरुण धवन जब मुंबई के एक पोलिंग बूथ पर वोट डालने पहुंचे तो उन्हें निराशा हाथ लगी. बाहर निकलकर उन्‍होंने मीडियाकर्मियों को बताया क‍ि मैं अपसेट हूं कि मुझे वोटर लिस्‍ट में मेरा नाम नहीं मिला जबकी मैंने पिछले साल उन्‍होंने वोट डाला था.\nदरअसल, वरुण की मीडियाकर्मियों से कही बात पर सोशल मीडिया पर उनका जमकर मजाक उड़ गया. वरुण ने कहा मीडियाकर्मियों को बताया क‍ि मैं अपसेट हूं, दुर्भाग्‍य से मेरा नाम लिस्‍ट में नहीं दिखा. यह बेहद अजीब है क्‍योंकि मैंने पिछले साल वोट किया था. हम चुनाव आयोग से पूछेंगे कि मेरा नाम कहां गया.\nवरुण के इतने कहने पर ट्विटर पर उनका जमकर मजाक बनाया गया. वरुण से पूछा गया कि पिछले साल तो मुंबई में कोई चुनाव हुआ ही नहीं तो आपने फिर वोट डाला कहां. वरुण के इस कमेंट पर कई यूजर्स ने खिचाई की.\nवरुण से इतर कई अन्‍य सितारों ने सफलतापूर्वक अपने मताधिकार का प्रयोग किया. बॉलीवुड सितारों में परेश रावल, रेखा, गुलजार, शोभा खोटे, अनुष्‍का शर्मा, जोया अख्‍तर, रणवीर सिंह ने वोट डाला और कुछ ने इसकी जानकारी सोशल मीडिया पर भी दी.